title: Tyräjärvi (Taivalkoski)

text: Järven pinta-ala on 2 390 hehtaaria eli 23,9 km². Se on 11,9 kilometriä pitkä ja 4,5 kilometriä leveä. Järven suurin selkä on Linnonselkä, joka sijaitsee järven keskiosassa ja on mitoiltansa 4,5 ja 3,5 kilometriä leveä. Huononiemi ja Toivansaari erottavat länsipäästä pienet Niskaselän ja Korvuanselän. Järven itäpäässä sijaitsee vielä yli neljä kilometriä pitkä mutta suhteellisen kapea järvenselkä. Erityisiä lahtia ovat järven länsipäässä 70 metrisen Tyräsalmen erottama Tyrälampi, jonka pinta-ala on 145 ha , ja sen etelärannassa 1,8 kilometriä pitkä ja Huononiemen ja Vuonanniemen väliin jäävä Huononperä.


title: Tyräjärvi (Taivalkoski)

text: Järvellä on yli 65 saarta. Toivansaari on 1 000 metriä pitkä ja 600 metriä leveä. Sen vieressä sijaitsee 350 metriä pitkä Kuusisaari. Nämä sijaitsevat järven länsipäässä ja niitä ympäröi pienten saarien saaristo. Toiseksi suurin saarista on 600 metriä pitkä ja yhtä leveä Reopsaari. Se sijaitsee järven itäpäässä ja myös sen ympärillä on pieneten saarien saaristo, joka päättyy Iso Lehtosaareen keskellä järveä.


title: Tyräjärvi (Taivalkoski)

text: Järvi on luodattu ja siitä on julkaistu syvyyskartat. Sen tilavuus on 96 miljoonaa m³ eli 0,96 km³. Järven keskisyvyys on 4,0 metriä ja suurin syvyys on 15,6 metriä. Syvin kohta sijaitsee noin 700 metrin päässä Huononiemen pohjoispuolella.


title: Tyräjärvi (Taivalkoski)

text: Järven rantaviivan pituus on 64,5 kilometriä ja sen rannat ovat pääasiassa metsämaata, jota rikkoo avosuon alueet sekä pienet peltotilkut. Pohjoisrannalla sijaitsevat Tyrämäki ja Tyrävaara, joiden viljelykset ulottuvat rantaan asti. Niiden kautta kulkee yhdystie 8400, joka yhdistää valtatien 5 ja Taivalkosken kirkonkylään. Järven itäpäässä sijaitsee vielä Hutunniemi, mutta muuten on järvellä pysyvää asutusta vähän. Niskaselän rannoilla, Kokalmusperän rannoilla ja Hutunniemen rannoilla on enemmän vapaa-ajan asuntoja.


title: Tyräjärvi (Taivalkoski)

text: Järvi kuuluu Iijoen vesistössä (vesistöaluetunnus 61) Iijoen yläosan valuma-alueella (61.3) olevaan Tyräjärven valuma-alueeseen (61.38). Järvi sijaitsee siihen kuuluvassa Tyräjärven lähialueessa (61.381).


title: Tyräjärvi (Taivalkoski)

text: Järveen laskee ympäristöstä kaksi suuremman valuma-alueen tulojokea. Itärantaan Hutunlahteen laskee Koviojärvi 1,5 kilometriä pitkää ja varsin leveää Hutunsalmea myöten. Tässä valuma-alueessa sijaitsee kymmenisen järveä. Etelärannan Hyvänperään laskee Hyväoja, joka tuo laajojen ojitettujen soiden kuivatus- ja sekä kymmenisen pieneten järvien laskuvesiä. Kolme suurinta järveä siellä ovat Hietasenjärvi, Hyväjärvi ja Huononlampi. Järven lähialueeseen luetaan kuuluvaksi noin 20 järveä ja lampea. Suurimpia niistä ovat Iso-Aska, Pikku-Aska, Mustalampi ja Iso-Raudanlampi.


title: Tyräjärvi (Taivalkoski)

text: Järven lasku-uoma lähtee Tyrälammen pohjoisrannasta, mistä lähtee yli 30 metriä leveä ja melko mutkainen Tyräjoki ja se laskee Jokijärven Lummelampeen Simosessa. Lummelampi on nykyään Jokijärven järvenosa kohdassa, josta Iijoki saa alkuunsa.


title: Tyrone Nelson

text: Tyrone Nelson (s. 16. heinäkuuta 1985 Brenham, Texas) on yhdysvaltalainen koripalloilija, pelipaikaltaan iso laitahyökkääjä tai sentteri. Hän on pelannut muun muassa Suomen pääsarjassa, Turkissa ja Libanonissa.


title: Tyrone Nelson

text: Nelson viimeisteli yliopistouransa New Mexico Statessa keväällä 2007. Kauden 2009–2010 Nelson pelasi Turkin toiseksi korkeimmalla sarjatasolla tupla-tupla-keskiarvolla. Marraskuussa 2010 hän siirtyi Turkista suomalaiseen Namika Lahteen jossa ei kuitenkaan pelannut Korisliigaa palattuaan Yhdysvaltoihin vanhempiensa kuoltua auto-onnettomuudessa. Nelson pelasi Turkin toiseksi korkeimman sarjatason lisäksi myös kaksi kautta Libanonissa. Syksyllä 2016 hän pelasi Bahrainissa ja loukkaantuneen pelaajan korvaajana Uruguayssa. Tammikuussa 2017 Nelson siirtyi Suomeen, pääsarjajoukkue Tampereen Pyrintöön. Hän pelasi Pyrinnössä kevätkaudella 2017 runkosarjassa 11,0 pisteen ja 7,8 levypallon ottelukohtaisilla keskiarvoilla päättäen runkosarjansa kolmeen tupla-tuplaan. Enemmistön levypalloistaan (4,1/ottelu) Nelson otti hyökkäyspäässä. Pyrintö eteni viimeisenä joukkueesa Korisliigan pudotuspeleihin mutta putosi heti puolivälierissä Salon Vilppaalle.


title: Tyrone Nelson

text: Nelson on valmentaja Ilkka Palviaisen mukaan hyvä levypallopelaaja. Myös Nelsonin kahden pisteen heittojen heittotarkkuus on ollut tämän uralla keskimääräistä parempi.


title: Les Allen

text: Leslie William Allen (s. 4. syyskuuta 1937) on entinen englantilainen jalkapalloilija. Hän pelasi seuroissa Chelsea (1954–1959), Tottenham Hotspur (1959–1965) ja Queens Park Rangers (1965–1969).


title: Les Allen

text: Hänen veljensä on Dennis Allen ja poikansa Clive Allen.


title: Pamela Fryman

text:
Pamela Fryman (s. 19. elokuuta 1959 Philadelphia, Pennsylvania, Yhdysvallat) on yhdysvaltalainen televisio-ohjaaja sekä tuottaja. Hänet tunnetaan parhaiten yhdysvaltalaisen tilannekomediasarjan Ensisilmäyksellä ("How I Met Your Mother") ohjaajana, josta hän ohjasi 196 jaksoa. Hän on ohjannut muun muassa televisiosarjoissa, Frendit, Miehen puolikkaat,
Frasier, Ammu vaan! sekä Kellarin kunkku.


title: Marja

text: Marja on gastronomiassa ja yleiskielessä pienehkö, pyöreähkö ja mehevä hedelmä. Marjoihin kuuluu kasvitieteellisiä marjoja, luumarjoja ja kerrannaisluumarjoja. Jotkin marjat ovat pohjushedelmiä. Myös katajien meheviä käpyjä kutsutaan usein marjoiksi, vaikka ne eivät käpyinä ole hedelmiä. Monet marjat ovat syötäviä, ja marjoja onkin aina kerätty ja nautittu ravintona eri tavoin. Jotkin marjat ovat myrkyllisiä.


title: Marja

text: Marjassa on usein vahapeitteinen kuori, joka suojaa siemeniä ympäröivää mehevää keskikerrosta, maltoa. Useimpien marjojen sisällä on useita siemeniä, joidenkin sisällä vain yksi. Mansikan siemenet ovat mansikan pinnalla näkyvien pähkylöiden sisällä.


title: Marja

text: Marjat jaetaan luonnonmarjoihin sekä viljeltyihin eli puutarhamarjoihin. Metsissä kasvavia marjoja kutsutaan metsämarjoiksi.


title: Marja

text: Pohjoismaissa kasvaa nykyisin noin 50 luonnonmarjaa, joista 37 on syötäviä ja 20 yleisesti kerättyjä. Pohjolan tärkeimmät luonnonvaraiset marjat ovat puolukka, mustikka, lakka, tyrni, isokarpalo ja mesimarja. Eteläisessä Euroopassa tärkeitä luonnonmarjoja ovat karhunvatukka ja herukat.


title: Marja

text: Eräs merkittävä puutarhamarja on puutarhamansikka, joka on Pohjolassa ruokakäytössä syrjäyttänyt ahomansikan. Muita puutarhamarjoja ovat esimerkiksi vatukat ja herukat. Nykyisin tärkeä viljelykasvi kirsikka on kotoisin Länsi-Aasiasta.


title: Marja

text: Marjat ovat tärkeä elintarviketeollisuuden raaka-aine. Marjoista voi tehdä juomia kuten mehua, marjaviiniä tai marjalikööriä. Hilloa valmistetaan usein marjoista. Luontaistuote- ja ravintolisäteollisuus valmistaa marjoista erilaisia tuotteita. Marjoja käytetään myös lääketeollisuudessa.


title: Marja

text: Monet linnut ja villieläimet syövät marjoja ja toimivat samalla niiden siementen levittäjinä. Karhulle marjat ovat loppukesällä ja alkusyksyllä sen tärkeintä ravintoa. Myyrät tuhoavat joskus marjasatoja.


title: Marja

text: Marjoja pidetään erityisen terveellisenä ravintona. Marjat sisältävät monipuolisesti suojaravintoaineita kuten vitamiineja ja kivennäisaineita. Marjoissa on runsaasti esimerkiksi C-vitamiinia sekä terveyteen vaikuttavia polyfenoleja kuten flavonoideja, fenolihappoja ja tanniineja. Marjojen flavonoideja ovat antosyaanit, flavonolit ja katekiinit, fenolihappoja hydroksikanelihapot ja hydroksibenstoehapot, ja tanniineja ellagitanniinit sekä oligo- ja polymeeriset proantosyanidiinit. Marjojen siemenöljyissä on terveydelle edullisia kerta- ja monityydyttymättömiä rasvahappoja. Lisäksi marjoissa esiintyy resveratrolia ja ursolihappoa, joilla on mahdollisesti terveysvaikutuksia.


title: Marja

text: Marjat sisältävät vain vähän energiaa, joten niillä on korkea ravintoainetiheys. Kuidun lähteenä marjat ovat hieman parempia kuin hedelmät ja tomaatit. Marjojen kuitu on pääasiassa veteen liukenematonta kuitua.


title: Marja

text: Suomessa tehtyjen tutkimusten mukaan marjojen polyfenoliset yhdisteet näyttävät ikään kuin neutraloivan marjoihin lisätyn sokerin terveyshaittoja. Ne näyttävät tasaavan aterian jälkeisiä veren sokeripitoisuuden tasoja ja vaikuttavan insuliiniin eritystä hillitsevästi. Lisäksi tutkijoiden mukaan marjojen runsas syönti liittyy pienentyneeseen metabolisen oireyhtymän ja kakkostyypin diabeteksen riskiin. Näyttää myös siltä, että marjoilla on muistia suojelevia ominaisuuksia ja niiden syönti on hyväksi silmien terveydelle. Lisäksi marjat ovat hyväksi suolistolle, sillä niissä on erilaisia kuituyhdisteitä, joita suolistomikrobit käyttävät ravintonaan ja niiden sisältämät antioksidantit hankaloittavat taudinaiheuttajabakteerien toimintaa.


title: Marja

text: Kaikissa marjoissa ei kuitenkaan ole samoja ominaisuuksia ja sen takia ihmisen kannattaa syödä monipuolisesti erilaisia marjalajeja: puolukkaa, mustikkaa, vadelmaa, mansikkaa, herukoita, karviaisia, aroniaa ja pihlajanmarjoja.


title: Marja

text: Marjoja voi säilöä useilla tavoilla, kuten pakastamalla, kuivaamalla, sokeroimalla, umpioimalla tai vesisäilömällä.


title: Marja

text: Myrkyllisiä marjoja ovat esimerkiksi näsiä, oravanmarja, mustakonnanmarja ja sudenmarja.


title: Marja

text: Ihmiset ovat poimineet marjoja ruoakseen esihistorialliselta ajalta asti. Viljelyn ja kasvattamisen kausi alkoi antiikin ajalla. Marjanpoiminnan oikeus vaihtelee Euroopassa ja Pohjolassa. Suomessa jokamiehenoikeudet sallivat luonnonmarjojen poiminnan toisten mailta. Viljeltyjä marjoja voi kerätä itse itsepoimintatiloilta.


title: Marja

text: Useimmat Pohjois-Euroopassa kasvavat marjalajit esiintyvät laajalti myös Pohjois-Amerikassa ja Pohjois-Aasiassa. Golfvirran ansiosta Pohjolan luonnossa on marjoille suotuisat kasvuolosuhteet, sillä kesä on valoisa ja lämpötila sopiva. Tämä lisää marjojen aromiyhdisteiden, sokereiden ja antioksidanttien pitoisuuksia.


title: Marja

text: Marjojen kasvupaikkatyypit jaetaan Suomen olosuhteiden perusteella kuuteen kategoriaan: karukkomaat, kuivat kankaat, kuivahkot kankaat, tuoreet kankaat, lehtomaiset kankaat ja lehdot. Useimmat Suomen luonnonmarjoista viihtyvät useammassa eri kasvupaikassa ja metsätyypissä. Useimmat syötävät marjat kasvavat kuivilla, kuivahkoilla tai tuoreilla kankailla ja karuilla rämeillä mäntyjen ja kuusten seuralaislajeina; näitä ovat esimerkiksi puolukka ja mustikka. Koivuvaltaisissa sekametsissä ja lehtimetsissä viihtyvät vadelma ja ahomansikka. Soilla kasvavat lakka ja isokarpalo, tuntureilla juolukat ja riekonmarjat, ja meren rannoilla ja saarilla tyrni.


title: Marja

text: Luonnonmarjat kypsyvät lajista riippuen keskikesästä myöhäiseen syksyyn. Keskikesällä kypsyviä marjoja ovat ahomansikka, mesimarja, mustikka, lakka ja vadelma. Loppukesällä ja syksyllä kypsyvät puolukka, mustikka, vadelma, isokarpalo, variksenmarja, kataja ja pihlaja. Avoimilla paikoilla kasvavat marjat kypsyvät nopeammin kuin varjoisilla paikoilla kasvavat.


title: Marja

text: Useimmat Pohjolan luonnonmarjat ovat yksikotisia, jolloin emi- ja hedekukat sijaitsevat samassa kasviyksilössä. Kaksikotisia ovat esimerkiksi tyrni ja lakka, jolloin hedelmöitykseen ja marjankehitykseen tarvitaan sekä emi- että hedekukinnollisia kasveja kasvamassa lähekkäin. Marjakasvit suosivat yleensä ristipölytystä. Itsepölytyskin voi onnistua, mutta se johtaa usein pieniin marjoihin, joissa on vähemmän itämiskykyisiä siemeniä. Useimmat marjat ovat hyönteispölytteisiä. Monet Suomen luonnonmarjat lisääntyvät kuitenkin pääasiassa kasvullisesti rönsyjen ja maavarsien avulla.


title: Marja

text: Joissain marjalajeissa on erilaisia populaatioita, joiden marjat ovat erivärisiä. Läheistä sukua olevat marjat voivat risteytyä luonnossa. Suomessa tällaisia ovat mesimarja ja lillukka. Myös mustikka ja puolukka voivat risteytyä.


title: Poliisin vihapuhetutkintaryhmä

text: Poliisin vihapuhetutkintaryhmä on Helsingin poliisilaitoksella toimiva valtakunnallinen tutkintaryhmä, jonka tehtävänä on ensisijaisesti puuttua internetin rangaistavaan vihapuheeseen. Käytännössä se voi tarkoittaa esimerkiksi kiihottamista kansanryhmää vastaan tai uskonrauhan rikkomisia, sillä vihapuhetta ei ole laissa määritelty. Tutkinnanjohtajan ja tutkintasihteerin lisäksi ryhmässä toimii kahdeksan tutkijaa. Ryhmä aloitti toimintansa maaliskuussa 2017. Ryhmän johtajana toimi aluksi muun muassa nettipoliisina tunnetuksi tullut rikoskomisario Marko "Fobba" Forss, joka jätti tehtävän kesäkuussa toimittuaan moderaattorina rasistisiksi kuvailtuja keskusteluja sisältäneessä nykyisten ja entisten poliisien suljetussa facebook-ryhmässä.


title: Poliisin vihapuhetutkintaryhmä

text: Kansanedustaja Juho Eerola nosti kirjallisessa kysymyksessä esille, onko poliisilla riittävästi somaliaa ja arabiaa osaavaa henkilöstöä monikulttuuristen vihapuheilmiöiden ehkäisemiseksi.


title: Pyhän ristin kirkko (Gilling)

text: Pyhän ristin kirkko on Englannin kirkon käyttämä kirkko Gilling Eastin kylässä. Rakennus, joka remontoitiin 1800-luvulla urkujen asennuksen yhteydessä, sai Grade I -luokan suojelupäätöksen vuonna 1955. Arkadi on rakennettu 1100-luvulla ja torni 1400-luvun lopussa. Länsipäädyssä on Sir Thomas Fairfaxin ja hänen vaimonsa hauta.


title: Meshwesh

text: Meshwesh (muin. Egyptin Ma) oli muinaisen Libyan heimo, heidän on arvioitu asuneen muinaisessa Marmaricassa. Egyptin hieroglyfien mukaan muita heimoja tuolla alueella olivat Libu ja Tehenu.


title: Meshwesh

text: Varhaisin kirjaus Meshweshistä on muinaisen Egyptin 18. dynastiaan kuuluvan farao Amenhotep III:n ajalta. Egyptin 19. ja 20. dynastian aikana Meshwesh oli lähes jatkuvassa riidassa Egyptin kanssa. Myöhään 21. dynastian aikana yhä useammat Meshweshin libyalaiset alkoivat laskeutua Egyptin läntiselle suisoalueelle. Lopulta he valtasivat maan ja ensimmäinen Meshweshin jälkeläisiä oleva kuningas oli Osorkon vanhempi. Hänen jälkeensä seurasi noin 28 tai 38 vuoden väliaika, jolloin hallitsivat faraot Siamanu ja Psusennes II. Tosin tämä “väliaika” saattoi olla näennäistä, sillä tutkijat olettavat että Nubian kuningatar Karimala sattoi olla Osorkon vanhemman tytär ja farao Siamanun vaimo. Tämän jälkeen Egyptiä hallitsivat monet Meshweshin heimoon kuuluvat huomattavat faraot kuten Shoshenk I, Osorkon I, Osorkon II, Shoshenk III ja Osorkon III.


title: Meshwesh

text: Se, että Meshwesh oli alkupeäistä Libyaa, todetaan farao Shoshenk V:n ajalta olevassa Pasenhorin steelassa, jossa Meshweshin suuret johtajat esitellään “Libyan Buyuwawan” jälkeläisinä. Siinä on mainittu myös henkilöiden nimiä kuten Osorkon, Takelot, Nimlot, Shoshenk jne.


title: Meshwesh

text: Myöhemmin kreikkalaiset, roomalaiset ja bysantilaiset mainitsivat monia muita Libyan heimoja. Myöhemmät heimojen nimet poikkeavat Egyptissä mainituista nimistä, mutta luultavasti jotkut nimistä oli tulkittu egyptiläisistä lähteistä. Meshwesh heimon nimi edustaa tätä arviota. Jotkut tutkijat väittävät, että historioitsija Hekataios Milestoslaisen “Mazyes” ja samoin Herodotoksen “Maxyes”, joita kutsuttiin latinaksi “Mazaces” ja “Mazax”, sattoivat tarkoittaa Meshwesh-heimoa.


title: Meshwesh

text: Meshwesh tunnetaan muinaisen Egyptin teksteistä jo 18. dynastiaan kuuluvan Amenhotep III:n ajalta, jossa se mainitaan Malkatan palatsiin toimitetun karjan lähteenä. Tämä osoittaa sen, että Meshweshin ja egyptiläisten välillä oli ollut ainakin jonkin verran kauppasuhteita. Myöhempien 18. dynastian ajan maininnat Meshweshistä ovat yleensä summittaisia. Siellä on kuitenkin mainintoja libyalaisista (ehkä Meshweshistä) pääaosin Akhenaten hallituskaudelta, mukaan lukien merkittävä papyrus teksti, joka kuvaa joukkoja libyalaisia, jotka tappavat egyptiläisen. Papyrus on kuitenkin hajanainen, joten ei tiedetä, mikä historiallinen konteksti oli. Meshweshiläiset olivat valtavia paimentolaisia, jotka elävät vuohistaan, kameleistaan ja muusta karjasta samalla kun metsästivät samaan aikaan. Maito, liha, vuodat ja villa kerättiin kotieläimistä ruokaa, telttoja ja vaatteita varten. Ensimmäiset muinaiset egyptiläiset lähteet kuvaavat Meshwesh-miehiä, joilla on tatuointeja ja pitkät hiukset, joissa on pitkistä langoista tehdyt rusetit sivuilla. Vuosisatoja myöhemmin he näkyvät kuvissa ilmeisesti Egyptin vaikutuksesta lyhyemmillä hiuksilla, mutta hiukset oli punottu ja koristeltu helmillä ja yhdellä tai kahdella höyhenellä, jotka kiinnittyivät nahkaisten nauhojen päälle kruunumaisesti pään ympärille. He käyttivät edelleen samoja vaatteita kuin aiemmin, ohut antiloopin nahka, joka oli värjätty ja painettu, ylitti toisen hartioista ja laskeutui aina pohkeseen asti. Naiset käyttivät samoja vaatteita kuin miehet, palmikoidut, koristellut hiukset ja molemmat sukupuolet käyttivät runsaasti koruja. Myöhemmin kuvissa näkyy että he ovat hyväksyneet ja mukailleet joitakin kreikkalaisia ja Makedonialaisia tunikoita. Aseisiin sisältyi jouset ja nuolet, kirveet, keihäät ja tikarit.


title: Meshwesh

text: Libyalaisten ja egyptiläisten välisillä suhteilla 20. dynastian aikana oli taipumusta jatkuviin konflikteihin. Seti I:n aikaiset Karnakin taistelu reliefit kuvaavat kuninkaan taistelussa libyalaisten kanssa. Mutta tekstissä mainitaan ainoastaan Tjehenu, jota pidetään tarkoittamaan “Libyaa” egyptiläisen kielellä, eikä minkään heimon nimenä. Seuraavien hallitsijoiden aikana Ramses II rakennutti egyptiläisillä linnoituksia rannikolle Marsa Matruhin alueesta länteen, mukaan lukien El Alamein ja Zawyat Umm El Rakham. Näiden linnoitusten läsnäolo merkitsi vakavaa uhkaa lännessä ja Ramses väittää voittaneensa libyalaisia eri teksteissä. Kuitenkin, kuten oli Seti I: n aikana, hän ei täsmentänyt, oliko Meshwesh ollut taistelussa mukana vai ei. Merenptahin vallan aikana näyttää siltä, että hänen isänsä teettämät linnoitukset rappeutuivat, koka hänen 5. vuotenaan libyalaiset tunkeutuivat odottamatta Niilin suisto-alueelle ja läntiselle keitaalle. Toisin kuin edeltäjänsä, Merenptah kertoo Karnakin reliefissään tarkemmin hyökkääjien olleen pääosin Libu heimoon kuuluvia, mutta Meshwesh oli siinä mukana. Merenptah väittää, että "9 100 miekkaa Meshweshista" kaapattiin. (Tämä kamppailu on kuvattu myös Merenptahin steelassa). Parikymmentä vuotta myöhemmin, Ramses III:n valtakauden aikana, yhteenotto egyptiläisten ja libyalaisten välillä kärjistyi. Tällä kertaa Meshwesh oli se, jotka aloitti konfliktin, vaikka muita Libyan heimoja ja niiden liittolaiset merikansta olivat mukana taistelussa kahdessa kampanjassa farao Ramses III:n 5. ja 11. hallitusvuotena. Jälkimmäisessä tapauksessa kampanja käytiin lähes yksinomaan Meshweshin kanssa. Ramses väitti saavuttaneensa voiton ja asettanut Mesweshin vankileirille pakottaakseen heidät omaksumaan Egyptin kulttuuri ja painostaakseen heitä asepalvelukseen Ramseksen armeijaan.


title: Bloatware

text: Bloatware on tietokoneen esiasennetuista sovelluksista käytetty nimitys. Bloatwarea lisäävät Suomessa myytäviin tietokoneisiin lähinnä laitevalmistajat, mutta muualla maailmalla myös operaattorit ja jälleenmyyjät lisäävät usein omia sovelluksiaan myymiinsä laitteisiin. Bloatwarea on muun muassa kannettavissa tietokoneissa, pöytätietokoneissa, älypuhelimissa ja taulutietokoneissa. Sen poistaminen vaatii yleensä root-oikeudet, joten se on lähes kaikilla mobiililaitteilla mahdotonta. Bloatware kuluttaa laitteen virtaa ja tallennustilaa sisältää usein tietoturvariskejä ja saattaa hidastaa laitetta.


title: Bloatware

text: Osa yrityksistä, esimerkiksi suomalainen tietoturvayhtiö F-Secure, ei turvallisuussyistä salli bloatwarea sisältävien matkapuhelimien käyttöä työkäytössä.


title: Nuthetes

text: Nuthetes on sukupuuttoon kuollut petodinosaurussuku, joka tunnetaan vain leukaluun osista ja hampaista eteläisestä Englannista, varhaisen liitukauden Berrias-vaiheelta. Jäänteiden uskottiin aiemmin kuuluneen "Megalosaurukselle", mutta Angela Milner Natural History Museumista, Lontoosta huomasi vuonna 2002 niiden olleen pikemminkin dromaeosaurin jäänteitä. Löytö osoitti ryhmän levinneisyyden huomattavasti laajemmaksi kuin aiemmin oli luultu. Alkuperäisten jäänteiden luota löydettiin useita muita luita, joita Owen piti tälle dinosaurukselle kuuluneina panssarilevynä. Tutkimukset osoittivat kuitenkin niiden kuuluneen samaan aikaan eläneelle kilpikonnalle. Eläimen pituudeksi on arvioitu 1,8 metriä.


title: Alias Hovinarri

text: Alias Hovinarri ("Alias The Jester") on brittiläinen piirrossarja, joka on Thames Televisionin ja Cosgrove Hall Filmsin luoma. Alias ja Potkunen asuvat Pohjanperän kuningaskunnassa taikuri Merilin ja hänen kuningasystävänsä kanssa. Animaatiosarja alkoi Isossa-Britanniassa 13. marraskuuta 1985 ja päättyi 20. helmikuuta 1986. Suomenkielisessä versiossa Aliaksen ja kaikkien roolien lukijana toimi edesmennyt Pauli Virta. Julkaisijana toimi Suomessa Sesam Videon Castle Video Oy Finland.


title: Castrovillari

text: Castrovillari on kunta Cosenzan maakunnassa Calabrian hallintoalueella Etelä-Italiassa. Kunnan vanha keskusta sijaitsee Monte Pollinon rinteellä kun taas uusi osa on vuoren juurella.


title: Castrovillari

text: Kunnan nähtävyyksiä on vuonna 1490 valmistunut aragonialainen linna, jonka rakennutti Napolin kuningas Ferdinand I. Linna on neliskulmainen ja sen jokaisessa nurkassa on torni.


title: Arne Dahl (televisiosarja)

text: Arne Dahl on ruotsalaisen kirjailija Jan Arnaldin (nimellä Arne Dahl) kirjoittamiin rikosromaaneihin perustuva kaksiosaisten televisioelokuvien sarja. Se kertoo Ruotsin keskusrikospoliisin A-ryhmäksi kutsutusta erikoisyksiköstä. Sarjan poliiseista Arto Söderstedt on suomalaissyntyinen älykkö, jota esittää helsinkiläinen Niklas Åkerfelt. Gunnar Nyberg on fyysisesti vahva poliisi, jota esittää Magnus Samuelsson.


title: Arne Dahl (televisiosarja)

text: Ensimmäinen tuotantokausi kattoi Dahlin viisi ensimmäistä romaania. Niissä A-ryhmää johtaa kokenut Jenny Hultin (Irene Lindh), joka jää eläkkeelle kauden päättyessä.


title: Arne Dahl (televisiosarja)

text: Toisella tuotantokaudella A-ryhmän johtajaksi nousee Kerstin Holm (Malin Arvidsson). Muissa pääosissa ovat Natalie Minnevik, Shanti Roney, Alexander Salzberger, Magnus Samuelsson, Vera Vitali ja Niklas Åkerfelt.


title: Arne Dahl (televisiosarja)

text: Ensimmäisen kauden tarinat koostuvat kukin kahdesta 90 minuuttia pitkästä osasta


title: Arne Dahl (televisiosarja)

text: Toisen kauden tarinat koostuvat kukin kahdesta 60 minuuttia pitkästä osasta


title: Tupasluikat

text: Tupasluikat ("Trichophorum") on sarakasvien (Cyperaceae) heimoon kuuluva pienehkö kasvisuku. Sukuun luetaan kuuluvaksi 12 lajia.


title: Tupasluikat

text: Tupasluikat ovat monivuotisia ja matalakasvuisia, paljolti luikkia ("Eleocharis") muistuttavia kasveja. Tupasluikkien varret ovat ohuita sekä kolmisärmäisiä ja karheita tai pyöreähköjä ja sileitä. Osa lajeista on tiiviisti mätästäviä ja osalla varret kasvavat yksittäin lyhyestä, suikertavasta juurakosta. Lehtilavat ovat hyvin lyhyet tai puuttuvat joiltakin lajeilta kokonaan. Tupasluikkien kukintona on yksi tähkä, joka sijaitsee varren kärjessä. Tähkä on monikukkainen, ja kukat ovat kaksineuvoisia. Emeissä on kolme luottia.


title: Tupasluikat

text: Suomessa ja Ruotsissa tavataan luonnossa kahta tupasluikkiin kuuluvaa lajia, tupasluikkaa ("Trichophorum cespitosum") ja villapääluikkaa ("Trichophorum alpinum").


title: Romain Loeffel

text: Romain Loeffel (s. 10. maaliskuuta 1991 La Chaux-de-Fonds, Sveitsi) on sveitsiläinen jääkiekkoilija, joka edustaa NLA:ssa pelaavaa Genéve Servette HC:ta. Hän on pelannut myös MM-kilpailuissa Sveitsin jääkiekkomaajoukkueessa vuosina 2015, 2016 ja 2017.


title: Olivier Dame-Malka

text: Olivier Dame-Malka (s. 30. toukokuuta 1990 Montreal, Quebec, Kanada) on kanadalainen jääkiekkopuolustaja, joka edustaa Ranskan pääsarjassa pelaavaa Dragons de Rouenia.


title: Jordann Perret

text: Jordann Perret (s. 15. lokakuuta 1994 Autrans, Ranska) on ranskalainen jääkiekkoilija, joka edustaa Ligue Magnusissa pelaavaa Dragons de Rouenia.


title: Jordann Perret

text: Perret edusti Ranskaa jääkiekon MM-kilpailuissa vuonna 2017.


title: Tomáš Zigo

text: Tomáš Zigo (s. 11. huhtikuuta 1992) on slovakialainen jääkiekkoilija, joka edustaa Slovakian Extraligassa pelaavaa HC 05 Banská Bystricaa.


title: Tomáš Zigo

text: Zigo edusti Slovakiaa jääkiekon MM-kilpailuissa vuonna 2017.


title: Cody Almond

text: Cody Almond (s. 24. heinäkuuta 1989 Calgary, Alberta, Kanada) on kanadalais-sveitsiläinen jääkiekkoilija, joka edustaa NLA:ssa pelaavaa Genéve-Servette HC:ta, jossa hän toimii joukkueensa kapteenina. Minnesota Wild varasi Almondin viidennellä kierroksella . Almond sai Sveitsin kansalaisuuden vuonna 2012.


title: Cody Almond

text: Almond edusti Sveitsiä jääkiekon MM-kilpailuissa vuosina 2015 ja 2017.


title: John Lindsay, Crawfordin 20. jaarli

text: John Lindsay, Crawfordin 20. jaarli (4. lokakuuta 1702 – 25/26. joulukuuta 1749) oli skotlantilainen pääri ja sotilas. Hänestä tuli "Black Watch" -nimellä tunnetun linjajalkaväkirykmentin ensimmäinen komentaja. Sotilasuransa aikana hän palveli Britannian lisäksi Itävallan ja Venäjän armeijoissa.


title: John Lindsay, Crawfordin 20. jaarli

text: John Lindsay oli kenraaliluutnantti John Lindsayn, Crawfordin 19. jaarlin poika. Hän peri isänsä arvonimen tämän kuoltua joulukuussa 1713. Myös hänen äitinsä Emilia Stuart kuoli kun Lindsay oli vielä lapsi. Argylen herttuatar lähetti orvoksi jääneen Lindsayn opiskelemaan Glasgowin yliopistoon. Hänen kerrotaan nauttineen historiasta ja erityisesti Quintus Curtius Rufuksen Aleksanteri Suuren elämäkerrasta. Filosofia ja logiikka eivät niinkään kiinnostaneet häntä, mutta hänen kerrotaan pohdiskelleen mielellään Julius Caesarin strategioita. Hän osoitti mielenkiintoa ja taipumusta sotilaaksi, jolloin hänen ystävänsä lähettivät hänet pariisilaiseen sotilasakatemiaan opiskelemaan sotatiedettä.


title: John Lindsay, Crawfordin 20. jaarli

text: Hän palasi Britanniaan vuonna 1726 ja sai ensimmäisen upseerinpestinsä 3. kaartinjalkaväkirykmentistä. Hänen mainitaan olleen yksi ikäänsä nähden eniten aikaansaaneista nuorista herroista. Vuonna 1732 hänestä tuli Royal Societyn jäsen ja yksi Skotlannin edustajista parlamentin ylähuoneeseen. Lindsay oli vapaamuurari ja hän toimi Lontoon suurloosin suurmestarina vuonna 1734.


title: John Lindsay, Crawfordin 20. jaarli

text: Vuonna 1735 hän liittyi vapaaehtoisena prinssi Eugen Savoijilaisen itävaltalaisiin ja osallistui Puolan perimyssodan Klausenin taisteluun. Hän siirtyi Venäjän keisarilliseen armeijaan taistelemaan Osmanien valtakuntaa vastaan Venäjän–Turkin sodassa. Hän oli mukana Burkhard Christoph von Münnichin vuoden 1738 sotaretkellä. Vuonna 1739 hän palveli taas Venäjän liittolaisen Itävallan joukoissa ja osallistui Grotskan taisteluun, jossa hän haavoittui vaikeasti. Hänet leikattiin Belgradissa ja hän toipui, mutta hänen haavansa ei parantunut koskaan täydellisesti. Toipilasaikanaan hän kirjoitti kuvauksen Grotskan taistelun vaiheista sekä osallistui kirjeitse skotlantilaisen "Black Watch" -nimellä tunnetun linjajalkaväkirykmentin kehittämiseen.


title: John Lindsay, Crawfordin 20. jaarli

text: Lindsay osallistui Itävallan perimyssotaan ja oli mukana Dettingenin taistelussa 1743. Hän yleni prikaatinkenraaliksi 1744 ja kenraalimajuriksi 1745. Samana vuonna hän oli mukana tappioon päättyneessä Fontenoyn taistelussa, jossa hän organisoi tappion kärsineet joukot perääntymään hyvässä järjestyksessä. Vuonna 1746 hän osallistui Rocouxin taisteluun. Vuonna 1747 hän yleni kenraaliluutnantiksi ja hänestä tuli 3. rakuunarykmentin (nimellä "Scots Greys") komentaja. Tässä tehtävässä hän toimi kuolemaansa saakka. John Lindsay kuoli jouluna 1749 Grotskassa saamansa vamman komplikaatioon.


title: John Lindsay, Crawfordin 20. jaarli

text: Hänen palvelijansa Henry Köpp pelasti hänet Grotskan taistelun aikana, ja julkaisi hänen muistelmansa vuonna 1753.


title: John Lindsay, Crawfordin 20. jaarli

text: Lindsay meni naimisiin Lady Jane/Jean Murrayn kanssa, mutta hänen vaimonsa kuoli vain yhdeksän kuukautta häiden jälkeen. Hänelle ei jäänyt jälkeläisiä.


title: Palautuslento

text:
Palautuslento on osa turvapaikkaprosessia, jossa viranomaiset järjestävät kielteisen turvapaikkapäätöksen saaneelle ulkomaalaiselle lennon takaisin lähtömaahansa. Kielteisen päätöksen saaneiden ihmisten palauttaminen lähtömaihinsa on osa EU:n yhteistä politiikkaa. Viranomaiset voivat myöntää ulkomaalaiselle, jolla ei ole passin kaltaista matkustusasiakirjaa, uuden eurooppalaisen matkustusasiakirjan palautusmatkan ajaksi.
Mediassa tästä on käytetty termiä pakkopalautus.


title: Palautuslento

text: Euroopan pakolaiskriisivuosina 2015–16 Suomeen hakeutuneiden ja kielteisen turvapaikkapäätöksen saaneiden henkilöiden palautuslennot on arvioitu maksavan noin 12–19 miljoonaa euroa Suomen veronmaksajille. Tilauslennot Suomesta Irakiin ja Afganistaniin maksavat noin 150 000 – 200 000 euroa per lento.


title: Palautuslento

text: Vuonna 2016 palautuslentoja järjestettiin Suomesta 30 kappaletta, joista 17 lennettiin Irakiin.


title: Palautuslento

text:
Huhtikuussa 2017 Kabulin palautuslento aiheutti somemyrskyn, jossa netissä levitetyt väärät tiedot lennosta aiheuttivat yhteenoton poliisin ja palautuslentoja vastustavien henkilöiden kanssa.
Väärien tietojen levittämiseen syyllistyivät muun muassa vihreiden poliitikot Ville Niinistö ja Anni Sinnemäki, sekä vihreän liikkeen yhteiskunnallinen uutis- ja ajankohtaislehti Vihreä Lanka.


title: Palautuslento

text: Kesäkuussa 2018 Irak kieltäytyi enää ottamasta vastaan Suomen palauttamia perusteettomia turvapaikanhakijoita, ja palautettavat palautettiin Bagdadin lentokentältä takaisin Helsinkiin.


title: Gorka Izagirre

text: Gorka Izagirre Insausti (s. 7. lokakuuta 1987 Ormáiztegui, Baskimaa) on espanjalainen maantiepyöräilijä.


title: Gorka Izagirre

text: Izagirre aloitti ammattilaisuransa Contentpolis–Ampo-joukkueessa 2009, edusti Euskaltel-Euskadia 2010–2013, Movistar Teamia 2014–2017, Bahrain-Meridaa 2017−2018 ja on vuodesta 2019 ajanut Astana Teamissa. Hän on kilpaillut myös cyclocrossissa.


title: Gorka Izagirre

text: Myös Gorka Izagirren veli Jon Izagirre on maantiepyöräilijä.


title: Gorka Izagirre

text: Lähteet:Pro Cycling Stats, Cycling Archives


title: Dagenham

text: Dagenham on Lontoon kaupunkialue, osa Barking and Dagenhamin kaupunkipiiriä. Siitä Lontoon keskustaan on noin 20 kilometriä.


title: Dagenham

text: Dagenhamissa oli 90 lähes vuoden ajan Fordin autotehdas, mutta vuonna 2012 ilmoitettiin sen sulkemisesta. Tehdas oli aikoinaan koko Britannian suurin teollisuuslaitos, joka työllisti jopa 40 000 ihmistä. Tehtaan paikalle on päätetty rakentaa 2 650 asuntoa.


title: Dagenham

text: Dagenhamin autotehtaat aloittivat toimintansa vuonna 1931 Thames-joen rannalla, jonne myös valtamerilaivoilla oli pääsy. Niinpä tehtaasta laivattiin Fordin autoja Britannian ohella eri puolille maailmaa niin, että 1950-luvun loppupuolella Dagenhamin osuus Britannian autoviennistä oli noin kolmannes. Sieltä vietiin autoja myös Fordin kotimaahan Yhdysvaltoihin. Tehtaalla oli myös oma valimo, mikä teki Dagenhamista Euroopan ainoan autotehtaan joka valmisti oman harkkorautansa, koksinsa ja koksiuunikaasunsa. Sijainti jokivarressa varmisti myös raudan ja kivihiilen kuljetukset valimoon.


title: Dagenham

text: Dagenhamissa eniten tuotettuja suosikkimalleja olivat Ford Cortina, Anglia, Escort ja Capri sekä pakettiauto Ford Transit. Tehtaat tuottivat myös kuorma-autoja (mm. Ford Thames Trader) ja Fordson-traktoreita. Myös ajoneuvojen moottorit tehtiin Dagenhamissa osien valamisesta alkaen.


title: Dagenham

text: Dagenhamin tehdas tuli tunnetuksi jatkuvista työtaisteluistaan, joista huolimatta tehdas oli vielä 1960-luvulla kannattava, mutta 1970-luvulta alkaen Dagenham alkoi menettää asemiaan Fordin muualle maailmaan perustamille tehtaille. Viimeinen Dagenhamissa tehty henkilöauto, punainen Ford Fiesta, valmistui vuonna 2002, mutta moottoritehdas valmisti dieseleitä vielä 2010-luvulla.


title: Dagenham

text: Dagenhamin tehtaiden naisvaltaisen verhoiluosaston lakosta 1968 on tehty elokuva "Tehtaan tytöt" (Made in Dagenham, 2010).


title: Viktor Lőrincz

text: Viktor Lőrincz (s. 28. huhtikuuta 1990) on unkarilainen kreikkalais-roomalaisen tyylin painija. Hän edustaa ceglédiläistä CVSE-seuraa ja on pituudeltaan 176 cm. Häntä ovat valmentaneet Ferenc Papp ja vuodesta 2008 Andras Szuecs.


title: Viktor Lőrincz

text: Lőrincz saavutti kadetti-ikäisten (eli alle 17-vuotiaiden) EM-kilpailuissa pronssia 76 kg:n painoluokassa 2007. Hän voitti nuorten Euroopan-mestaruuden 74-kiloisissa 2010.


title: Viktor Lőrincz

text: Lőrincz saavutti Belgradin EM-kilpailuissa 2012 pronssia 84 kg:n sarjassa. Hän sai MM-kilpailuissa pronssia samassa painoluokassa Budapestissa 2013 ja 85-kiloisissa Taškentissa 2014. Hän sijoittui 85-kiloisissa viidenneksi Las Vegasin MM-kilpailuissa 2015, seitsemänneksi Riian EM-kilpailuissa 2016 ja viidenneksi Rio de Janeiron olympialaisissa 2016.


title: Viktor Lőrincz

text: Lőrincz voitti Euroopan-mestaruuden 85 kg:n painoluokassa Novi Sadissa 2017 kukistettuaan loppuottelussa turkkilaisen Metehan Başarin.


title: Kellojärvi (Kuhmo)

text: Kellojärvi ja joskus myös Kellojärvi-Korpijärvi on Kainuun Kuhmossa sijaitseva järvi.


title: Kellojärvi (Kuhmo)

text: Järven pinta-ala on 2 230 hehtaaria eli 22,3 km². Se sijaitsee alueella, joka on 12,6 kilometriä pitkä ja 7,2 kilometriä leveä. Järvi on leveimmillään Kelloselällä vain kolme kilometriä, koska järvi mutkittelee ja sillä on monia eri suuntiin työntyviä kapeita lahtia.


title: Kellojärvi (Kuhmo)

text: Järven pohjoisinta järviallasta kutsutaan Korpijärveksi ja se on 2,4 kilometriä pitkä. Se erottaa muusta järvestä Lapinniemen ja Virranniemen välissä oleva Virransalmi, joka on alle 40 metriä leveä. Järven rannalla sijaitsee Ylä-Vieksi. Virransalmen alla aukeaa aluksi kapea Mustinlahti ja 200 metriä leveä Niemelänsalmi, jonka rannalla sijaitsee Niemenkylä. Se aukeaa etelässä neljä kilometriä pitkään ja kilometrin leveään Ronkanperään, joka työntyy kaakon suuntaan. Samasta kohtaa työntyy etelään Kellojärven kuusi kilometriä pitkä järvenselkä. Sen länsirannalla sijaitsee Huuhilonkylä. Järven eteläinen järviallas Kellonselkä alkaa Korpisaaren eteläpuolella olevasta kapeikosta. Kellonselkä on 7 kilometriä leveä ja 3 kilometriä leveä. Läntistä lahtimaista osaa kutsutaan Kellonperäksi. Järven eteläpäässä sijaitsee Ala-Vieskin kylä.


title: Kellojärvi (Kuhmo)

text: Järvessä on laskettu olevan 42 saarta. Niiden yhteispinta-ala on 28 ha, mikä on noin 1,3 % järven kokonaispinta-alasta. Saarista kolme on yli hehtaarin suurisia, 34 yli aarin ja loput 5 ovat alle aarin kokoisia. Kaikki saaret ovat alle neliökilometrin kokoisia. Suurin saarista on autio Korpisaari, joka on 800 metriä pitkä ja 400 metriä leveä. Ronkanperän suulla sijaitsee rannan tuntumassa asuttu 300 metrinen Koljosensaari. Pienistä saarista Kukkosaari ja Pöytäsaari ovat luonnonsuojelualueita. Kellonselällä sijaitseva Hamarasaari on hautasaari kuten on myös Korpisaari .


title: Kellojärvi (Kuhmo)

text: Järvi on luodattu ja siitä on julkaistu syvyyskartat. Sen tilavuus on 114 miljoonaa m³ eli 0,114 km³. Järven keskisyvyys on 5,1 metriä ja sen suurin syvyys on 25,2 metriä. Syvin kohta sijaitsee Kelloselällä, jossa on laaja yli 20 metrinen syvänne. Muita syvänteitä on Korpijärvellä Ylä-Vieskin edustalla (15,2 metriä), Niemelänsalmessa (20 metriä), Hirsikaarteen pohjoispuolella (15,7 metriä), Verikallon ja Tiirankiven välissä (19,5 metriä), Juurikkalahden pohjoispuolella (16,5 metriä), Junkiselän itäpuolella (21 metriä) ja Junkiniemen edustalla (19,5 metriä).


title: Kellojärvi (Kuhmo)

text: Järven rantaviivan pituus on 90,9 kilometriä, josta saarten rantaviivan yhteispituus on 8,5 kilometriä. Järven rannat ovat metsämaata, joka on paikoin soistunutta. Rantaan ulottuu muutamissa paikoissa peltomaat rantaan asti. Huuhilovaaran harjusta on muodostunut hiekkainen Hiekkaniemi. Muita korkeita mäkiä ei ole ja rantaviiva on pääsääntöisesti matalaa. Itärannan tuntumassa on kaksi louhosta Juurikkanniemessä ja Verikalliossa.


title: Kellojärvi (Kuhmo)

text: Järvi kuuluu Oulujoen vesistössä (vesistöaluetunnus 59) Ontojärven–Lentuan valuma-alueella (59.9) Kellojärven valuma-alueeseen (59.94), jonka Kellojärven alueeseen (59.942) järvi kuuluu. Siihen laskee pohjoisesta Hiidenkosken kautta Kuivajärven alue (59.943), Pönkäjoen kautta Pönkäjoen valuma-alue (59.949) ja Huuhilonjärven laskujoesta Huuhilonjärven valuma-alue (59.946).


title: Kellojärvi (Kuhmo)

text: Kellojärven alueeseen kuuluu yli 30 järveä tai lampea, joiden pinta-ala on yli hehtaarin. Huomattavaimmat järvet ovat Iso Mustinjärvi (154 ha), jonka laskujoki Mustinjoki laskee Mustinlahteen, Likoinen (23 ha), joka laskee Niittyjokea myöten Niittylahteen, Mäki-Valkeinen (15 ha), Pieni-Musti (14 ha), joka laskee Iso-Mustijärveen, ja Kellolampi (12 ha), jonka laskuoja Myllypuoro laskee Kellonperään. Järven laskujoki lähtee järven eteläpäässtä ja se on 300 metrinen Konapinkoski. Se laskee Murtojärveen, jonka vedet kulkevat Ontojärveen johtavaa reittiä.


title: Kellojärvi (Kuhmo)

text: Seudulla tunnetaan runsaasti tervahautoja, jotka kielivät seudulla tapahtuneesta runsaasta tervanpoltosta . Mahdollisesti jopa kivikautisia asuinpaikkoja sijaitsee Vattuniemessä , Pöytäsaaressa , Hiekkaniemessä , Lapinhiekassa ja Konapinkoskella .


title: Cetotheriidae

text: Cetotheriidae on varhainen hetulavalaisiin kuuluva valaiden heimo, joka ilmestyi myöhäisellä oligoseenilla. Falorin muodostumasta, pohjoisesta Kaliforniasta löydetty "Herpetocetus" on ajoitettu varhais- keskipleistoseenille, osoittaen että Cetotheriidae selvisi kvartäärikaudelle asti. Fordycen ja Marxin kladistiset tutkimukset vuodelta 2013 tulivat siihen tulokseen että kääpiövalas ("Caperea marginata") kuuluu samaan heimoon, jolloin Cetotheriidae ei olisikaan kuollut sukupuuttoon. Biscontin (2012) mukaan kääpiövalas ei ole läheistä sukua Cetotheriidaelle, vaan kuuluu erilliseen heimoon Neobalaenidae.


title: Cetotheriidae

text: Luokittelu BioLibin mukaan:


title: Kellojärvi

text: Kellojärvi voi tarkoittaa seuraavia asioita:


title: Kamppailu vallasta

text: Kamppailu vallasta: eduskuntavaalikampanjat 1945–2015 on Erkka Railon, Mari K. Niemen, Ville Pitkäsen ja Sini Ruohosen kirjoittama ja Docendon kustantama tietokirja vuodelta 2016. Teos käsittelee eduskuntavaaleissa käytyjen vaalikampanjoiden kehitystä toisen maailmansodan jälkeisenä aikana.


title: Kamppailu vallasta

text: Kirjassa eduskuntavaalikampanjoiden kehitys on jaettu neljään ajanjaksoon. Puoluevallan aikana (1945-1958) kansanedustajaehdokkaat olivat usein amatöörejä ja puolueet keskittyivät aktivoimaan omaa kannattajakuntaansa. Ammattimaisen kampanjoinnin syntyessä (1962–1975) kohderyhmäajattelu, henkilökohtainen kampanjointi ja televisio valtasivat alaa. Vapautumisen vuosina (1979–1999) keskusteluilmapiiri vapautui ja naisten rooli voimistui. Verkon ja rahan vallan aikana (2003-2015) internet ja sosiaalinen media ovat nousseet tärkeään rooliin ja kampanjat muuttuneet yhä kalliimmiksi.


title: Duck-veturi

text: Duck-veturi () on kuvitteellinen höyryveturi pastori Wilbert Awdryn ja hänen poikansa luomassa "The Railway Series" -kirjasarjassa. Hän esiintyy myös "Tuomas Veturi" -televisiosarjassa. Hänen oikea nimensä on Ankkanen, mutta häntä yleensä kutsutaan nimellä Duck. Vuodesta 2014 lähtien hänen suomenkielinen nimensä on Ankkanen.


title: Kaabu

text: Kaabu (myös "Gabu, Kabu") oli mandinkavaltakunta Länsi-Afrikassa 1200-luvun puolivälistä vuoteen 1867 saakka. Sen pääkaupunki oli Kansala nykyisen Gabún kaupungin lähellä Guinea-Bissaussa.


title: Kaabu

text: Kaabun perustajana pidetään Malin hallitsijan Sundiata Keitan sotapäällikköä Tiramakhan Traoréa. Toisten tietojen mukaan valtakunnan perusti sen ensimmäinen hallitsija eli "mansa" Sama Coli, joka oli Traorén poika tai pojanpoika. Kaabu koostui aluksi nykyisen Guinea-Bissaun koillisosassa sekä Gambia- ja Casamancejokien keskijuoksulla sijainneista kolmesta maakunnasta, jotka olivat Pachana, Jimara ja Sama. Maakuntien päälliköillä eli "farimeilla" oli merkittävä asema. Malin vasallina Kaabu välitti suolaa, kultaa ja orjia.


title: Kaabu

text: Malin heikennyttyä Kaabusta tuli voimakas valtakunta. Sen vaikutusvalta ulottui Gambiajoelta nykyisen Guinea-Bissaun itäosaan ja Guinean luoteisosaan. 1600- ja 1700-luvuilla Kaabu kävi jatkuvia sotia ja Amerikkaan suuntautunutta orjakauppaa. 1700-luvun lopulta lähtien se joutui Futa Djallonin fulbejen hyökkäysten kohteeksi. Guinea-Bissaun alueelle syntyi pieniä fulbevaltioita, ja vuonna 1867 Kaabun viimeinen "mansa" Waali antautui Alfa Molon armeijalle Kansalassa. Kaabun alue liitettiin Futa Djallonin alaiseen uuteen Fuladun valtioon.


title: Disqus

text: Disqus on palvelu, jonka avulla verkkosivuille voi lisätä kommentointiosion. Disqus on eräs suosituimmista WordPress-liitännäisistä. Siihen voi kirjautua monien suosituimpia sosiaalisen median palveluiden tileillä. Disqus on saatavilla pienille sivustoille ilmaisena mainosrahoitteisena versiona, mutta isommille sivustoille se on maksullinen.


title: Tom Malmquist

text: Tom Malmquist (23. maaliskuuta 1978) on ruotsalainen runoilija ja prosaisti. Hänen esikoisromaaninsa "Joka hetki olemme yhä elossa" herätti paljon huomiota. Se kertoo siitä kuinka hänen vaimonsa kuoli synnytyksen jälkeen leukemian ja miten hän selvisi siitä. Kirja oli Pohjoismaiden neuvoston kirjallisuuspalkintoehdokas.


title: Koskikallio

text: Koskikallio voi tarkoittaa:


Taitoluistelun Euroopan-mestaruuskilpailut 1913 pidettiin 1.–2. helmikuuta Kristianiassa, Norjassa. Ohjelmassa oli vain miesten kilpailu. Ruotsin Ulrich Salchow voitti yhdeksännen Euroopan mestaruutensa.


title: Otus (EP)

text: Otus on Joose Keskitalon EP-levy, joka julkaistiin heinäkuussa 2007 levymerkillä Helmi Levyt.


title: Conficker

text: Conficker on vuosina 2008 ja 2009 levinnyt mato, joka saastutti arviolta 9-15 miljoona Microsoft-palvelinjärjestelmää. Se käytti hyväkseen Windows Serverin versioiden 2000:n ja 2008:n beetajulkaisun välillä esiintyviä haavoittuvaisuuksia. Conficker levisi bottiverkkojen kautta nopeasti, vaikka sen käyttämiin haavoittuvaisuuksiin oli julkaistu paikkaustiedosto 29 päivää ennen kuin Conficker alkoi levitä. Conficker aiheutti ongelmia Ranskan merivoimille, Yhdistyneen kuningaskunnan puolustusministeriölle (mukaan lukien Kuninkaallisen laivaston sotalaivoille ja sukellusveneille), Sheffieldin sairaalan verkolle, Saksan Bundeswehrille ja Norjan poliisille. Microsoft lupasi 250 000 dollarin palkkion madon tekijän tai tekijöiden kiinniottoon johtavasta tiedosta. Microsoft julkaisi 16. joulukuuta 2008 ohjelmistopäivityksen KB958644, joka paikkaa palvelinpalvelun haavoittuvuuden, joka oli vastuussa Confickerin leviämisestä.


title: Conficker

text: Conficker-madon viisi päämuunnelmaa ovat Conficker A, B, C, D ja E.


title: Joose Keskitalo ja Kolmas Maailmanpalo

text: Joose Keskitalo ja Kolmas Maailmanpalo on Joose Keskitalon kolmas studioalbumi. Se julkaistiin 27. helmikuuta 2008 levymerkillä Helmi Levyt. Albumi on ensimmäinen Kolmas Maailmanpalo -taustayhtyeen kanssa tehty levy.


title: Joose Keskitalo ja Kolmas Maailmanpalo

text: Albumi on nauhoitettu kelanauhurilla, jonka kappaleista suurin osa yhden mikrofonin liveottoina. Kappaleet ovat äänimaailmaltaan siistimpiä ja laulun puhtaampaa kuin Keskitalon edeltävillä albumeilla.


title: Joose Keskitalo ja Kolmas Maailmanpalo

text: Albumi sai hyvän vastaanoton. Desibelin Ilmari Ivaska antoi albumille täydet viisi tähteä, ja totesi kolmannen albumin jatkavan siitä mihin toinen jäi. Hän piti sitä aiempaa tuotantoa sävyrikkaampana, sekä sanoi synkkien aiheiden tulevan pelottavan lähelle kuuntelijaa. Hän ei pitänyt yhtäkään kappaletta toistaan parempana, vaan nosti albumin yksinkertaisesti onnistuneeksi ja sanoi, että ”Joose Keskitalo teki sen taas”. Niin ikään Rumban arvioija kuvaili albumia sävykkäämpänä, vaikka totesi aiemmilla albumeilla tutun raa’an ja räävittömän Keskitalon uppoavan häneen paremmin. Hän sanoi soundien olevan puhtaampia ja Keskitalon ulosannin siistiytyneen, ja piti hänen yksin tulkitsemiaan kappaleita yhtyeen säestämiä parempina. Soundin Mikko Meriläinen totesi Keskitalon ilmaisun kehittyneen, ja piti soundien tavanomaistumisesta ja helposti lähestyttämisestä huolimatta kappaleita syvällisinä sekä Keskitaloa ainutlaatuisena artistina.


title: Joose Keskitalo ja Kolmas Maailmanpalo

text: Kaikki kappaleet säveltänyt ja sanoittanut Joose Keskitalo sekä sovittanut Kolmas Maailmanpalo.


title: Cesar ja Rosalie

text: Cesar ja Rosalie (; ; ) on vuonna 1972 ensi-iltansa saanut Claude Sautetin ohjaama ranskalais-italialais-länsisaksalainen romanttinen draamakomediaelokuva, jonka pääosia näyttelevät Yves Montand, Romy Schneider ja Sami Frey. Elokuvan käsikirjoituksen laativat Sautet ja Jean-Loup Dabadie, joiden kanssa yhteistyötä teki Claude Néron. Michelle de Broca oli elokuvan tuottajana. Yves Montand palkittiin roolisuorituksestaan parhaan ulkomaalaisen miesnäyttelijän David di Donatello -palkinnolla.


title: Cesar ja Rosalie

text: Rosalie (Romy Schneider) on hiljattain eronnut kaunis pariisilaisnainen, joka tapailee menestyvää liikemiestä Césaria (Yves Montand), joka on hienostumaton mutta hyväsydäminen. Eräänä päivänä Rosalien entinen poikaystävä David (Sami Frey), ujo graafikko, ilmaantuu maisemiin ja yrittää voittaa Rosalien takaisin.


title: Cesar ja Rosalie

text: "Cesar ja Rosalien" käsikirjoitus laadittiin jo vuonna 1964, mutta kahdeksaan vuoteen kukaan tuottaja ei kiinnostunut siitä ennen Michelle de Brocaa. Roolituksen aikana Vittorio Gassmania harkittiin Césarin rooliin ja Gérard Depardieuta Davidin rooliin ennen Yves Montandin ja Sami Freyn palkkaamista. Catherine Deneuven oli alun perin tarkoitus näytellä Rosalien roolin, mutta Claude Sautet vaihtoi hänet Romy Schneideriin.


title: Cesar ja Rosalie

text: "Cesar ja Rosalie" kuvattiin Ranskassa, jossa sen kuvauspaikkoina olivat Pariisi, Beaugencyn kunta Loiretissa, Grenoblen kaupunki Isèressä, Noirmoutier-en-l’Îlen kunta Vendéessä, Garchesin kunta Hauts-de-Seinessä, Sèten kaupunki Hérault’ssa ja Épernayn kunta Marnessa. Elokuvan kuvauksia rasittivat Sautetin ja Montandin erimielisyydet. Elokuvan tuotantoyhtiöinä olivat ranskalainen Fildebroc Productions, italialainen Mega Films ja länsisaksalainen Paramount-Orion Filmproduktion.


title: Cesar ja Rosalie

text: "Cesar ja Rosalie" sai ensi-iltansa Ranskassa 11. lokakuuta 1972, Länsi-Saksassa 21. joulukuuta 1972, Italiassa vuoden 1973 aikana ja Suomessa 4. toukokuuta 1973. Elokuvan teatterilevittäjinä olivat Ranskassa, Länsi-Saksassa ja Suomessa Cinema International Corporation (CIC) sekä Italiassa Panta Cinematografica. Elokuva keräsi Ranskassa teatterikierroksensa aikana 2 577 865 katsojaa ja oli 11. katsotuin elokuva vuonna 1972. Elokuva oli Suomessa 183. katsotuin elokuva 9 577 hengen katsojamäärällään vuonna 1973. "Cesar ja Rosalien" restauroitu versio sai uudelleenjulkaisunsa Ranskan elokuvateattereissa 24. joulukuuta 2014, jolloin sen teatterilevittäjänä oli Les Acacias.


title: Cesar ja Rosalie

text: "Cesar ja Rosalie" julkaistiin ensimmäisen kerran DVD:lle Ranskassa 17. lokakuuta 2001 ja blu-raylle 6. marraskuuta 2012. Elokuva julkaistiin DVD:lle Yhdysvalloissa 4. helmikuuta 2003 ja blu-raylle 27. marraskuuta 2012.


title: Microsoft Sway

text: Microsoft Sway on Microsoftin Office-tuoteperheeseen kuuluva esitysgrafiikkaohjelma, joka pyrkii helpottamaan esitysten tekemistä ja jakamista. Siihen voi lisätä sisältöä monista verkkopalveluista ja käyttäjän laitteen kovalevyltä. Sway pyrkii helpottamaan esityksen tekoa tarjoamlla valmiita pohjia esityksen ulkonäköön. Esitysten luominen Swayssa vaatii kirjautumisen Microsoft-tilille, mutta jaettuja esityksiä voi katsella ilman kirjautumista tai erillisen sovelluksen lataamista.


title: Color OS

text: Color OS on Oppon kehittämä graafinen käyttöliittymä, jota se käyttää omissa Android-laitteissaan. Myös OnePlus Onen Kiinan markkinoille toimitettu versio käytti sitä. Color OS eroaa puhtaasta Androidista muun muassa käyttöä helpottavien sormieleidensä ja yhden käden tilansa takia.


title: Victor Skumin

text: Victor Andreevitš Skumin (, 30. elokuuta 1948) Penzan alue, Venäjän SFNT on venäläinen psykologi, psykiatri, psykoterapeutti, lääkäri, kirjailija, professori ja lääketieteen tohtori.


title: Victor Skumin

text:
Victor Skumin syntyi Penzan alue, Neuvostoliitto 30. elokuuta 1948. Alue kuuluu Volgan ylänköön. Alueen merkittävin joki on Volgaan laskeva Sura.
Hänen isänsä oli upseeri KGB. Kuten lapsi, Victor asui vanhempiensa kaupungeissa kuten Kazan, Tšeljabinsk, Petroskoi ja muut.


title: Victor Skumin

text: Skumin opiskeli lääketiedettä Harkovan kansallinen lääketieteellinen yliopisto. Hän valmistui Yliopistosta vuonna 1973, jossa tutkinnon kanssa saavutukset.


title: Victor Skumin

text: Vuonna 1978 Skumin oli ensimmäinen kuvattu aiemmin tuntematon tauti, nyt sitä kutsutaan "Skumin oireyhtymä".


title: Painin Suomen-mestaruuskilpailut 1913

text: Vuoden 1913 painin Suomen-mestaruuskilpailut järjestettiin Kotkassa 15.-16. maaliskuuta. Järjestävänä seurana toimi Kotkan Riento. Ne olivat järjestyksessään kuudennet SVUL:n painimestaruuskilpailut. Kisojen ainoa laji oli kreikkalais-roomalainen paini, jossa painittiin neljässä painoluokassa.


title: Painin Suomen-mestaruuskilpailut 1913

text: Raskaassa sarjassa Kalle Viljamaa heitti Lindforsin selälleen 21 sekunnin painin jälkeen. Lindfors jätti tuomaristolle kirjallisen vastalauseen ja tämä hyväksyttiin. Viljamaa katsoi tällöin viisaimmaksi luopua kilpailusta.


title: Painin Suomen-mestaruuskilpailut 1913

text: Lopuksi suoritettiin kilpailu sarjavoittajien välillä. "Mestarien mestariksi" paini Ivar Böhling, joka voitti ensiksi Lindforsin ja lopuksi Laitisen.


title: Gionee

text: Gionee Communication Equipment () on kiinalainen vuonna 2002 perustettu älypuhelinvalmistaja, joka on keskittynyt lähinnä Kiinan ja Intian markkinoille. Se tunnetaan länsimaissa lähinnä ohuista tai todella suurella akkukapasiteetilla varustetuista puhelimistaan. Gionee toimitti vuonna 2016 Kiinassa 28 miljoonaa matkapuhelinta, mikä teki siitä Kiinan kahdeksanneksi suurimman puhelinvalmistajan.


title: Gionee

text: Yritys on vaarassa mennä konkurssiin, sillä hallituksen puheenjohtaja Liu Lirong "lainasi" yrityksen rahoja 144 miljoonaa euroa, jotka hän pelasi Saipanin saarella sijaitsevalla kasinolla.


title: Banshee (televisiosarja)

text: Banshee on yhdysvaltainen rikosdraamasarja, jonka ovat luoneet Jonathan Tropper ja David Schickler. "Banshee" alkoi Yhdysvalloissa Cinemax-kanavalla 11. tammikuuta 2013. Suomessa sarja on saatavilla HBO Nordic -suoratoistopalvelussa. Yle TV2 aloitti sarjan esittämisen vuonna 2016.


title: Banshee (televisiosarja)

text: Sarja sijoittuu Amishien asuttamaan Bansheen pikkukylään Pennsylvaniaan. Päähenkilö on arvoituksellinen ex-vanki (Antony Starr). Hän varastaa sarjan alussa Lucas Hoodin, Bansheen murhatun sheriffin, henkilöllisyyden piiloutuakseen rikollispomo Rabbitilta (Ben Cross). Hood pyrkii löytämään entisen rakastajansa, Rabbitin tyttären Anastasian (Ivana Miličević), joka on omaksunut uuden identiteetin, mennyt naimisissa ja saanut lapsia Hoodin vangitsemisen aikana. Hood pyrkii sekä toimimaan uuden identiteettinsä mukaisesti Bansheen sheriffinä että rikastumaan rötöksillä yhteistyökumppaneidensa Jobin (Hoon Lee) ja Sugar (Frankie Faison) kanssa, joutuen ristiriitaan paikallisen "kuninkaallisen" Kai Proctorin (Ulrich Thomsen) kanssa.


title: Banshee (televisiosarja)

text: Tuntematon mies vapautuu vankilasta istuttuaan 15 vuotta 15 miljoonan euron arvoisten timanttien ryöstöstä, jotka kuuluivat miehen pomolle, ukrainainalaiselle rikospomolle "Rabbitille". Miehen entinen rakastaja ja rikoskumppani, "Rabbitin" tytär Anastasia, karkasi timanttien kanassa. "Rabbit" jahtaa "miestä", koska hän ajattelee, että "mies" johdattaa hänet tyttären ja timanttien luo. "Mies" pakenee pieneen Bansheen kuvitteelliseen kaupunkiin Pennsylvaniaan, jossa Anastasia on asunut Carrie Hopewell -nimellä 15 vuotta. "Carrie" on naimisissa piirisyyttäjän kanssa ja hänellä on kaksi lasta. Lucas Hood, kaupungin uusi sheriffi, saapuu kaupunkiin ja kuolee välittömästi, puututtuaan paikallisten rikollisten ja baarin omistajan riitelyyn. "Mies" varastaa Hoodin identiteetin. "Mies" joutuu olemaan kylän shreffinä ja samalla yrittää sopia välinsä "Carrien" kanssa sekä saada timantit itselleen. Samalla "Lucas Hood" joutuu ristiriitaan Kai Proctorin, kylän vaikutusvaltaisimman miehen kanssa.


title: Painin Suomen-mestaruuskilpailut 1911

text: Vuoden 1911 painin Suomen-mestaruuskilpailut järjestettiin Viipurissa 4.-5. maaliskuuta. Ne olivat järjestyksessään neljännet SVUL:n painimestaruuskilpailut. Kisojen ainoa laji oli kreikkalais-roomalainen paini, jossa painittiin neljässä painoluokassa. Kilpailut järjesti VPK:n Voimistelu- ja urheiluseura Tarmo.


title: Acorn Risc PC

text: Risc PC on Acorn Computersin vuonna 1994 julkaisema tietokone. Tietokone käyttää Acorn Archimedes -tietokoneen tapaan ARM-suoritinta ja RISC OS-käyttöjärjestelmää.


title: Sesonq A

text: Shoshenk A (myös Sesonq, Sesonk, kutsutaan joskus myös nimellä Shoshenk vanhempi), oli muinaisessa Egyptissä libyalaisen Meshwesh-heimon (myös nimellä "Ma") suuri johtaja 21. dynastian aikaan. Hänet tunnetaan pääosin siitä, että hän on 22. dynastian faraoiden esi-isä.


title: Sesonq A

text: Hänen vaimonsa oli "Kuninkaan äiti" Mehtenweshkhet A, josta on itseasiassa enemmän argeologisia todisteita kuin miehestä, näitä todisteita on kerrottu Pasenhorin steelassa, joka määrittellee joitakin Shoshenk-suvun perhesuhteita. Shoshenk A:lla ja Mehtenweshkhetilla oli vähintään kaksi lasta, 21. dynastian farao Osorkon vanhempi ja Nimlot A, josta tuli 22. dynastian perustajan, farao Shoshenk I:n isä. Tämän lisäksi Nimlotin vaimoa Tentshepehiä ilmeisesti pidetään Shoshenk A:n tyttärenä, mutta ei ole varmuutta, onko hänellä eri äiti.


title: Lucilla

text: Lucilla eli Annia Aurelia Galeria Lucilla (7. toukokuuta 148 (tai 150) – 182) oli Rooman keisarin Marcus Aureliuksen ja Keisarinna Faustina nuorimman toinen tytär ja kolmas lapsi. Hän oli myös isosisko tulevalle Rooman keisarille Commodukselle. Hän kuoli vuonna 182 ollessaan 33-vuotias, kun hänen veljensä määräsi hänet teloitettavaksi.


title: Tiberius Gracchus vanhempi

text: Tiberius Sempronius Gracchus vanhempi toimi konsulina Rooman tasavallan aikana vuonna 177 eaa.


title: Tiberius Gracchus vanhempi

text: Myös hänen poikansa, Tiberius Sempronius Gracchus nuorempi ja Gaius Sempronius Gracchus, olivat mukana politiikassa. Tiberius Gracchus toimi tribuunina vuonna 133 eaa., kun taas Gaius Gracchus oli tribuunina vuonna 123 eaa.


title: Antero Siljola

text: Matti Antero Siljola (s. 20. heinäkuuta 1942 Lumivaara) on eläkkeelle siirtynyt suomalainen yritysjohtaja sekä uransa päättänyt koripalloilija ja yleisurheilija.


title: Antero Siljola

text: Siljola toimi työurallaan yritysjohtajana. Hän oli Rautakirjan toimitusjohtajana vuodet 1978–1987 ja WSOY:n pääjohtajana vuodet 1987–2000, kunnes hän erosi tehtävistään saatuaan ensimmäisenä Suomessa oikeudessa tuomion sisäpiiritiedon tahallisesta väärinkäytöstä.


title: Antero Siljola

text: Työväen Mailapoikien kasvatti, 190-senttinen Siljola pelasi kasvattajaseurassaan Suomen pääsarjassa yhteensä seitsemän kautta. Suomen miesten maajoukkueessa Siljola pelasi vuonna 1963 kymmenessä ottelussa 0,6 pisteen keskiarvolla. Hän kuului samana vuonna Suomen joukkueeseen Puolan EM-kilpailuissa joissa teki Romaniaa vastaan kuusi pistettä.


title: Antero Siljola

text: Siljola kilpaili koripallon lisäksi myös yleisurheilussa menestyen parhaiten kiekonheitossa, jossa hän sijoittui Kalevan kisoissa kahdesti kahdeksanneksi. Hän kilpaili myös muokarinheitossa ja pesäpallossa.


title: Nimlot A

text: Nimlot A oli muinaisessa Egyptissä libyalaisen Meshwesh-heimon (myös nimellä Ma) suuri johtaja 21. dynastian aikaan. Hänet tunnetaan siitä, että hän oli 22. dynastian perustajan Shoshenk I:n isä.


title: Nimlot A

text: Nimlot A oli suuren Meshwesh-johtajan Shoshenk A:n poika ja näin ollen 21. dynastian faraon Osorkon vanhemman täysveli. Hänen vaimonsa oli Tentshepeh A, hänellä oli poika, Shoshenk B josta myöhemmin tuli farao (Shoshenk I). On todennäköistä, että heillä oli myös tytär, Mehtenweskhet B, joka avioitui Ptahin ylipapin Shedsu-nefertumin kanssa.


title: Nimlot A

text: Kun Nimlot kuoli, hänen poikansa Shoshenk I:sta tuli Meshwesh johtaja. Shoshenk sai farao Psusennes II luvan rakentaa Abydokseen suuri muistokirjoitus isänsä kunniaksi. Nimlot ja Tenstsheeh mainitaan myös Pasenhorin steelan sukuluettelossa.


title: Kauno Uusipaikka

text: Kauno Uusipaikka (7. maaliskuuta 1920 Vimpeli – 2. heinäkuuta 2007 Turku) oli suomalainen kirjailija, vakuutusvirkailija ja kauppias.


title: Kauno Uusipaikka

text: Uusipaikka perusti ensimmäisen kauppansa 1945 kotitalonsa peräkamariin. Hän perusti 1947 kaupan Vimpelin Lakaniemeen ja 1949 toisen kaupan Alajärven Kaartuselle. Vuonna 1954 hän muutti perheineen Lapuan Honkimäelle ja avasi siellä kaupan 1955. Hän suoritti 1954 vakuutustutkinnon ja toimi sitten vakuutusyhtiö Sammon tarkastajana. Hänestä tuli Sammon piiritarkastaja 1962 ja hän oli Sammon Lapuan konttorin johtajana lähes 10 vuotta. Sittemmin Uusipaikka oli Turussa vakuutusyhtiö Verdandin asiamiehenä 1975–1983 sekä vakuutusyhtiö Turvan asiamiehenä. Hän oli vuodesta 1991 alkaen Varsinais-Suomen Lähivakuutuksen asiamiehenä.


title: Lauri Nurma

text: Lauri Ilmari Nurma (s. 20. kesäkuuta 1939 Turku) on suomalainen kilpauransa päättänyt koripalloilija.


title: Lauri Nurma

text: Turun Riennon kasvatti, 194-senttinen Nurma pelasi kasvattajaseurassaan Suomen pääsarjassa yhteensä 11 kautta. Hän saavutti Riennossa SM-hopeaa vuonna 1971 ja SM-pronssia vuonna 1968. Kaudella 1961 hän oli SM-sarjan toiseksi paras pisteidentekijä. Riento putosi menestysaikakautensa lopuksi SM-sarjasta, ja Nurma epäonnistui putoamisen ratkaisseen ottelun loppuhetkillä molemmissa vapaaheitoissaan.


title: Lauri Nurma

text: Suomen miesten maajoukkueessa Nurma pelasi vuosina 1961–1965 37 maaottelua 2,1 pisteen keskiarvolla. Hän kuului Suomen joukkueeseen vuoden 1961 EM-kilpailuissa ja vuoden 1964 olympiakarsinnoissa sekä Pohjoismaiden-mestaruusturnauksessa, jonka Suomi voitti.


title: FX (yhdysvaltalainen televisiokanava)

text: FX (aiemmin fX) on yhdysvaltalainen Fox Entertainment Groupin omistama vuonna 1994 toimintansa aloittanut maksu- ja kaapelitelevisiokanava.


title: Tentshepeh A

text:
Tentshepeh A oli Nimlot A:n, suuren Meshwesh päällikön vaimo. Hän on saanut julkisuutta siksi, että hänen poikanasa Shoshenk B:sta tuli Egyptin 22. dynastian perustaja farao Shoshenk I. Hänellä oli ilmeisesti myös tytär nimeltä Mehtenweskhet B, joka avioitui Ptahin ylipapin Shedsu-nefertumin kanssa.
Tensthepeh A:n suvusta ei ole täyttä varmuutta. Hänen mainitaan kuitenkin olleen suuren Meshwesh päällikön tytär. Tästä johtuen jotkut olettavat hänen olleen Shoshenk A:n tytär ja miehensä Nimlot A:n sisarpuoli. Israelin historia kertoo samaan aikaan hallinneesta faraosta, jonka aikana Egyptin hovissa toimi valtiatar Tahpense, jonka sisar annettiin edomilaiselle Hadadille vaimoksi.


title: Kishi Bashi

text: Kaoru Ishibashi (s. 4. marraskuuta 1975), joka esiintyy nimellä Kishi Bashi, on yhdysvaltalainen laulaja, multi-instrumentalisti ja lauluntekijä. Hän on Jupiter Onen perustajajäsen ja aikaisemmin Of Montrealin jäsen. Kishi Bashi aloitti soolouran vuonna 2011, jonka jälkeen hän on julkaissut kolme studioalbumia: "151a" vuonna 2012, "Lighght" vuonna 2014 ja "Sonderlust" vuonna 2016.


title: Unto Kivelä

text: Unto Ilmari Kivelä (16. toukokuuta 1925 Karttula – 2016 Iisalmi) oli suomalainen päätoimittaja.


title: Unto Kivelä

text: Kivelän vanhemmat olivat pienviljelijä Oskari Kivelä ja Hilja Elina Kokkonen. Hän kävi Suomen Nuoriso-opiston 1952–1953 ja opiskeli Yhteiskunnallisessa korkeakoulussa Helsingissä 1958–1960. Kivelä oli Iisalmen Sanomien päätoimittajana vuosina 1963–1985.


title: Unto Kivelä

text: Vuonna 2001 Kivelälle myönnettiin opetusministeriön ylimääräinen sanomalehtimieseläke.


title: Video Games Live

text: Video Games Live on konserttisarja, joka soittaa videopelimusiikkia orkesterilla. Soitettavaa musiikkia ovat esimerkiksi kolikkopelien kulta-ajan "Mario Bros" ja "Frogger" -peleistä.


title: Video Games Live

text: Konserttisarjan on kehittänyt ja tuottanut Tommy Tallarico ja Jack Wall. Konserteissa musiikkia esitetään valoshown ja videonäyttöjen kanssa synkronoidusti.


title: Video Games Live

text: Konsertteja on pidetty yli 420 kertaa 13 vuoden aikana, muun muassa Hollywood Bowlissa.


title: Video Games Live

text: Konserttisarja on järjestetty myös Suomessa.


title: Video Games Live

text: Konserttisovituksia on julkaistu myös levytyksinä.


title: Antony Starr

text: Antony Starr (s. 25. lokakuuta 1975 Auckland, Uusi-Seelanti) on uusiseelantilainen näyttelijä, joka tunnetaan parhaiten kaksoisroolistaan kaksosina Jethrona ja Van Westina uusiseelantilaisessa hittikomediassa "Outrageous Fortune" (2005–2010) sekä seriffi Lucas Hoodin roolista yhdysvaltalaisessa rikosdraamasarjassa "Banshee" (2013–2016). Vuonna 2011 hän näytteli australialaisen poliisisarja "Rushin" viimeisellä kaudella yhtä päärooleista. Vuodesta 2016 lähtien Starr on näytellyt yhdysvaltalaisen CBS-kanavan draamasarjassa "American Gothic".


title: Ivana Miličević

text: Ivana Miličević (s. 26. huhtikuuta 1974 Sarajevo, Bosnia ja Hertsegovinan ST, Jugoslavia) on jugoslavialais-yhdysvaltalainen näyttelijä ja malli. Hänet tunnetaan parhaiten Anastasia Rabitovin/Carrie Hopewellin roolista Cinemaxin rikosdraamasarjassa "Banshee" (2013–2016).


title: Olgan muotokuva

text: Olgan muotokuva on Jalmari Ruokokosken (1886–1936) vuonna 1907 maalaama öljytyö kankaalle, 129 x 89 cm. Teos on ollut esillä Suomen Taiteilijain näyttelyssä Ateneumin taidemuseossa vuonna 1907, luettelonumerolla 195.


title: Olgan muotokuva

text: Vuonna 1907 nuori Ruokokoski vietti vapaa-aikaansa kahviloissa, piirtäen kahviloiden asiakkaita. Eräällä kahvilakäynnillä hänen huomionsa kiinnittyi kahteen naureskelevaan naiseen ja hän ryhtyi piirtämään heitä. Toinen naisista oli nimeltään Olga ja hän työskenteli valokuva-ateljee Centralissa. Ruokokoski teki lähempää tuttavuutta Olgaan ja vietti lopulta suurimman osan vapaa-ajastaan tämän kanssa. Lyhyen seurustelun jälkeen pari kihlautui. Olgan muotokuvassa on selvästi näkyvissä kihlasormus nimettömässä. Jonkin ajan jälkeen, samana vuonna, kihlaus kuitenkin purkautui.


title: Algeria kesäolympialaisissa 2016

text: Algeria osallistui Rio de Janeirossa järjestettyihin vuoden 2016 olympialaisiin. Algeria sai lähetettyä 65 urheilijaa paikan päälle. Avajaisissa maan lippua kantoi judoka Sonia Asselah. Kyseessä olivat Algerian 13. kesäolympialaiset. Algeria voitti Riosta kaksi hopeamitalia.


title: Huomenna

text: Huomenna voi tarkoittaa ainakin seuraavia:


title: Westchesterin piirikunta

text: Westchesterin piirikunta on Yhdysvaltojen New Yorkin osavaltion piirikunta New Yorkin kaupungin Bronxin kaupunginosan pohjoispuolella, Hudsonjoen laaksossa. Westchester on New Yorkin metropolialueen esikaupunkivyöhykettä: sen etelärajalta on vain 18 kilometriä Manhattanin Columbus Circlelle.


title: Westchesterin piirikunta

text: Vuoden 2010 väestönlaskennassa Westchesterin piirikunnan asukasluku oli 949 113, mikä teki siitä osavaltion seitsemänneksi suurimman piirikunnan. Sen hallintokeskus on White Plains (58 000), jota suurempia kaupunkeja piirikunnassa ovat Yonkers (yli 200 000 asukasta), Greenburgh (92 000), New Rochelle (80 000) ja Mount Vernon (69 000).


title: Westchesterin piirikunta

text: Westchesterin naapuripiirikuntia ovat pohjoisessa Putnam, idässä Connecticutin osavaltion Fairfield, etelässä New Yorkin Bronx. Kaakossa Westchester rajautuu Long Island Sound -lahteen ja lännessä Hudsonjokeen, jonka takana ovat New Yorkin Rocklandin piirikunta sekä New Jerseyn väkirikkain piirikunta Bergen.


title: Westchesterin piirikunta

text: Westchester on vaurasta esikaupunkialuetta, ja monia sen kaupungeista ja asuinalueista pidetään New Yorkin osavaltion parhaina asuinpaikkoina – huolimatta siitä, että kiinteistöhinnat ovat osavaltion toiseksi korkeimpia Manhattanin jälkeen. Vuonna 2014 Movoto-kiinteistöyhtiö valitsi osavaltion kymmeneksi parhaaksi asuinalueeksi pelkästään Westchesterin piirikunnassa sijaitsevia kohteita: ykköseksi pienen Mamaroneckin kaupungin, toiseksi parhaaksi Greenburghiin kuuluvan Tarrytownin kylän ja kolmanneksi parhaaksi piirikunnan hallintokaupungin White Plainsin. Neljäntenä listalla oli Mount Kisco, viidentenä vauraan väen Scarsdale, kuudentena sen naapuri Harrison, seitsemäntenä Dobbs Ferry, jaetulla 8.–9. sijalla Ossining ja Rye sekä kymmenentenä New Rochelle.


title: Westchesterin piirikunta

text: Muita piirikunnan tunnettuja asuinalueita ovat Hillary ja Bill Clintonin 1990-luvulta alkaen suosima Chappaqua, Martha Stewartin asuinpaikka Bedford sekä Larchmont, vanha merikylpyläkaupunki Long Island Soundin rannalla.


title: Westchesterin piirikunta

text: Noin 170 suuryrityksellä on pääkonttorinsa piirikunnassa, ja yli tuhat työpaikkaa tarjoavia työnantajia ovat muiden muassa IBM, PepsiCo, Snapple, ITT, Consolidated Edison, Regeneron Pharmaceuticals, Morgan Stanley ja Mastercard.


title: Westchesterin piirikunta

text: Westchesterin asukkaista 52 prosenttia käy töissä piirikunnan ulkopuolella: 21 prosenttia New Yorkin Manhattanilla ja kuusi prosenttia Bronxissa. Noin joka viides työssäkäyvä asukas käyttää työmatkoihinsa junaa. Piirikunnan länsiosia palvelee Hudsonjoen itärantaa seuraava Metro-North-rautatielinja Hudson Line (pääteasema Poughkeepsie), keskiosia Harlem Line (pääteasema Wassaic) ja länsiosia merenrantaa seuraava New Haven Line (pääteasema New Haven, Connecticut).


title: Westchesterin piirikunta

text: Piirikunnan luoteiskulmassa, Peekskillin eteläpuolella sijaitsee Indian Pointin ydinvoimala.


title: Westchesterin piirikunta

text: Westchesterin piirikunnassa sijaitsevia museoita ovat Hudson River Museum planetaarioineen Yonkersissa, Katonah-taidemuseo (KMA), Neuberger-taidemuseo Purchasessa, Clay Art Center -keramiikkamuseo Port Chesterissä sekä Rockefeller-suvun kartano Kykuit Sleepy Hollow’ssa. Mount Kiscossa sijaitsee talo, jossa säveltäjä Aaron Copland vietti viimeiset 30 vuotta elämästään. Siitä on tehty musiikkihistoriallinen keskus Copland House. Ryessa on Yhdysvaltojen perustajaisiin kuuluvan John Jayn kotimuseo. Tarrytownissa on kirjailija Washington Irvingin kotimuseo Sunnyside sekä vuonna 1838 valmistunut Alexander Jackson Davisin piirtämä uusgoottilaistyylinen kartano Lyndhurst, jonka omistajiin ovat kuuluneet New Yorkin pormestari William Paulding ja rautatiemiljonääri Jay Gould. New Rochellen historiallisia kohteita ovat perustajaisä Thomas Painen museo ja Sophia Brewsterin mukaan nimetty pieni koulutalo. Croton-on-Hudsonissa sijaitsee Van Cortlandt -suvun kartanomuseo.


title: Westchesterin piirikunta

text: Piirikunnassa toimii kaksi sinfoniaorkesteria, Westchester Philharmonic (taiteellisena johtajana Itzhak Perlman) ja The Symphony of Westchester (ent. Westchester Chamber Symphony). Paikallinen Taconic-oopperayhdistys tekee noin kolme ensi-iltaa vuosittain. White Plains Performing Arts Center on tunnettu Tony-palkituista musiikkiteatterituotannoistaan. Yksi New Yorkin osavaltionyliopiston (SUNY) kampuksista sijaitsee Westchesterin piirikunnan Purchasessa. Taideaineita painottavan oppilaitoksen esittävän taiteen keskus on Yhdysvaltojen suurin laatuaan New Yorkin pohjoispuolella.


title: Westchesterin piirikunta

text:
New Yorkin osavaltionyliopistolla on Purchasen lisäksi toimipisteet Empire State College Hartsdalessa sekä Westchester Community College Yonkersissa ja Valhallassa, jossa sijaitsevat myös New York Medical College ja St. Vladimir’s Orthodox Theological Seminary. Purchasessa toimivat myös Long Island Universityn sivukampus sekä Manhattanville College. White Plainsin korkeakouluja ovat Berkeley College, College of Westchester, Pace Universityn oikeustieteellinen tiedekunta ja Pace Lubin Graduate Center. Manhattanilla pääkampustaan pitävällä Pace-yliopistolla on toimintaa myös Westchesterin piirikunnan Pleasantvillessä. Fordham-yliopiston sivukampus on Bronxvillessä. Yonkersissa sijaitsevat myös Sarah Lawrence College, Cochran School of Nursing, St. Joseph’s Seminary and College sekä Academy for Jewish Religion. New Rochellen korkeakouluja ovat College of New Rochelle, Iona College ja Monroe College. Muita piirikunnan oppilaitoksia ovat Mercy College Dobbs Ferryssä, Concordia College Bronxvillessä
sekä Polytechnic University Westchester Graduate Center Hawthornessa.


title: Westchesterin piirikunta

text: Westchesterin piirikunnassa sijaitsee monia maineikkaiden arkkitehtien suunnittelemia suuryritysten ja korkeakoulujen rakennuksia, kuten IBM:n pääkonttori Armonkissa (Kohn Pedersen Fox Associates) ja Thomas J. Watson -tutkimuslaitos Yorktown Heightsissa (Eero Saarinen), PepsiCon pääkonttori veistospuistoineen (Edward Durell Stone) ja Mastercardin pääkonttori (I. M. Pei) Purchasessa sekä New York Life -vakuutusyhtiön rakennus (alun perin IBM:lle rakennettu, Edward Larrabee Barnes) Sleepy Hollow’ssa.


title: Plaza de la Villa

text: Plaza de la Villa on entisen mauritorin paikalla sijaitseva aukio Palacion kaupunginosassa Madridissa.


title: Plaza de la Villa

text: Madridin kaupunginhallitus kokoontui 1600-luvulla valmistuneessa Casa de la Villassa aina vuoteen 2007 asti, jolloin Plaza de Cibelisillä sijaitseva Palacio de Comunicaciones alkoi toimia kaupungintalona.


title: Plaza de la Villa

text: Vastapäätä entistä kaupungintaloa sijaitseva Torre de los Lujanes on peräisin 1400-luvulta ja on yksi Madridin vanhimmista rakennuksista.


title: Plaza de la Villa

text: Casa de Cisneros valmistui 1537. Sen rakennutti kardinaali Cisnerosin veljenpoika Benito Jimenez de Cisneros.


title: Plaza de la Villa

text: Aukion keskellä on amiraali Don Álvaro de Bazán y Guzmánin (Marqués de Santa Cruz) patsas, jonka suunnitteli espanjalainen kuvanveistäjä Mariano Benlliure vuonna 1891.


title: Andreya Triana

text: Andreya Triana (s. 21. lokakuuta 1986) on brittiläinen laulaja-lauluntekijä Lontoosta. Hän on tehnyt yhteistyötä muun muassa artistien kuten Flying Lotuksen, Mr. Scruffin sekä Bonobon kanssa. Flying Lotus, Mount Kimbie sekä Tokimonsta ovat remixanneet Trianan kappaleita.


title: Komisario Morse (televisiosarja)

text: Komisario Morse on brittiläinen televisiosarja, joka kertoo brittiläisen Colin Dexterin luomasta poliisista nimeltä Komisario Morse. Sarjaa tehtiin 33 jaksoa, joiden pituus oli sata minuuttia.


title: Komisario Morse (televisiosarja)

text: Sarjan viehätys perustui sen taitavasti tyypiteltyihin henkilöhahmoihin, eikä vauhdikkaaseen toimintaan tai oveliin juonenkäänteisiin. Päähenkilö, komisario Morse, joi liikaa, ajoi punaisella Jaguarilla eikä kestänyt veren näkemistä.


title: Komisario Morse (televisiosarja)

text: Morsea näytteli John Thaw ja hänen lähintä alaistaan Lewisiä Kevin Whately. Monet myöhemmin kuuluisiksi tulleet näyttelijät esiintyivät sarjan alkupään jaksoissa. Näihin kuuluvat Amanda Burton, Philip Middlemiss, Martin Clunes, Charlotte Coleman ja Elizabeth Hurley. Vanhemmat tähdet vierailivat usein roistojen rooleissa.


title: Komisario Morse (televisiosarja)

text: Sarjan musiikki on Barrington Pheloungin säveltämää. Tunnusmusiikin alkusävelet sisältävät Morsen nimen morseaakkosilla. Sanaristikoita rakastava säveltäjä piilotti musiikkiin myös muita vihjeitä.


title: Komisario Morse (televisiosarja)

text: Sarjan viimeistä jaksoa seurasi Britanniassa noin 13 miljoonaa katsojaa. Kaikkiaan sarjalla laskettiin olevan miljardi katsojaa 200 maassa.


title: Komisario Morse (televisiosarja)

text: Sarja sai parhaan draamasarjan BAFTA-palkinnon 1992 ja 1993 (oltuaan ehdokkaana myös 1990 ja 1991) ja katsojien erikoispalkinnon 2001. John Thaw sai komisarion roolistaan kaksi BAFTA-palkintoa (1990 ja 1993), ja oli ehdokkaana myös 1991 ja 1992. Sarjan äänet palkittiin 1992, ja muita ehdokkuuksia oli kuusi kappaletta 1990-luvun alkuvuosina.


title: Grum

text: Graeme Shepherd (s. 1986), tunnettu paremmin taiteilijanimeltään Grum, on skotlantilainen elektronisen musiikin artisti.


title: Darren Styles

text: Darren James Mew (s. 23. toukokuuta 1975), tunnettu paremmin taiteilijanimeltään Darren Styles, on englantilainen tuottaja, DJ, laulaja ja lauluntekijä Colchesteristä, Englannista.


title: Armada Music

text: Armada Music on alankomaalainen levy-yhtiö, joka keskittyy elektroniseen musiikkiin. Levy-yhtiön nimi tulee sen perustajien etunimien kahdesta ensimmäisestä kirjaimesta: Armin van Buuren, Maykel Piron, David Lewis.


title: Tom Fall

text: Tomi Henrik Fallenius, tunnettu paremmin taiteilijanimeltään Tom Fall, on suomalainen DJ ja tuottaja, joka on allekirjoittanut levytyssopimuksen Armada Musicin kanssa. Hän on tehnyt musiikkia yhteistyönä muun muassa artistien kuten Matisse & Sadkon, JESin ja Jochen Millerin kanssa.


title: Joonas Hahmo

text: Joonas Hahmo (s. 2. heinäkuuta 1983 Pirkkala) on suomalainen DJ ja tuottaja. Hän perusti Electric Sauna Records -levy-yhtiön Matti Kotalan kanssa vuonna 2004. Hahmo ja Kotala tapasivat Ferry Corstenin konsertissa Helsingissä. Joonas Hahmo perusti oman levy-yhtiönsä Hahmo Recordings vuoden 2010 keväällä.


title: Super8 & Tab

text: Super8 & Tab on suomalainen trancemusiikkia tuottava duo, joka koostuu Miika Elorannasta (Super8) ja Janne Mansneruksesta (DJ Tab). He julkaisivat alun perin musiikkia soolona, mutta päättivät aloittaa musiikintuottamisen yhdessä vuonna 2005 singlejen ”First Aid” ja ”Helsinki Scorchin’” julkaisun siivittämänä. Nykypäivänä he ovat Suomen menestynein elektronisen musiikin yhtye, tehden keikkoja ympäri maailmaa.


title: Yotto

text: Otto Yliperttula (s. 8. lokakuuta 1986), tunnettu paremmin taiteilijanimeltään Yotto, on suomalainen DJ, lauluntekijä ja tuottaja. Yliperttula asuu tällä hetkellä Helsingissä ja hän on allekirjoittanut levytyssopimuksen Anjunadeepin kanssa.


title: Tempo Giusto

text: Tempo Giusto on suomalainen trancemuusikko ja DJ, joka asuu tällä hetkellä Turussa. Hän on yksi tech-trance-musiikkityylin tunnetuimpia nimiä. Tempo Giusto debytoi vuonna 2008 singlellään ”Agent Orange”. Tämän jälkeen hän on julkaissut musiikkia elektronisen musiikin levy-yhtiöillä kuten Black Hole Recordings, Armada Music, Ultra Music sekä Spinnin’ Records. Hän omistaa myös suomalaisen Echelon Recordsin isoveljensä kanssa, joka julkaisee musiikkia nimellä Ima’gin. Heidän yhteistyönä tehty kappaleensa ”Gemini” sijoittui sijalle 1. Beatportin trance-listalla kesäkuussa 2012.


Tempo Giusto


title: Fanu

text: Fanu on suomalaisen DJ:n, tuottajan ja levy-yhtiön perustajan Janne Hatulan (s. 1980) taiteilijanimi. Hatula yhdistää drum and bassia elektroniseen musiikkiin. Hän alkoi tuottamaan musiikkia 12-vuotiaana harrastuksenaan ennen ensimmäisen äänitteen julkaisemista vuonna 2003. Fanu tekee myös hip hopia taiteilijanimellä FatGyver. Hän on tehnyt musiikkia yhteistyönä tuottajan ja säveltäjän Bill Laswellin sekä laulajan Gigin kanssa.


title: Veli Siikala

text: Reino Veli Siikala (11. syyskuuta 1905 Padasjoki – 3. huhtikuuta 1995 Kemi) oli suomalainen päätoimittaja.


title: Veli Siikala

text: Siikalan vanhemmat olivat kansakoulunopettaja Matti Siikala ja Anna Elisabet Arola. Hän pääsi ylioppilaaksi 1925 ja opiskeli jonkin aikaa Helsingin yliopistossa. Siikala oli Kemissä ilmestyneen Pohjolan Sanomien toimittaja vuodesta 1928 alkaen ja toimitussihteeri vuodesta 1937 alkaen. Lehden päätoimittaja hän oli 1939–1940 ja 1944–1972.


title: Veli Siikala

text: Siikala oli Kemin kaupunginvaltuuston jäsen vuodesta 1945 ja kaupunginhallituksen jäsen vuodesta 1951. Hän oli Maaseutulehtien liitto ry:n johtokunnan, Lapin maakuntaliiton hallituksen ja maalaisliiton puoluevaltuuskunnan jäsen.


title: Veli Siikala

text: Veli Siikala oli naimisissa vuodesta 1932 Aira Orvokki Kososen kanssa. Heidän poikiaan olivat ylijohtaja ja keskustapolitiikko Kalervo Siikala ja päätoimittaja, Yleisradion johtaja Tapio Siikala.


title: Tapio Siikala

text: Eino Tapio Siikala (s. 23. huhtikuuta 1941 Kemi) on eläkkeellä oleva suomalainen päätoimittaja ja Yleisradion TV2:n johtaja.


title: Tapio Siikala

text: Siikalan vanhemmat olivat päätoimittaja Veli Siikala ja Aira Orvokki Kosonen. Hän pääsi ylioppilaaksi 1960 Kemin lyseosta ja valmistui filosofian kandidaatiksi 1968 Turun yliopistosta pääaineenaan kansantaloustiede. Siikala oli 1960-luvulla tuntiopettajana Oulun yliopistossa ja sijaistoimittajana Uuden Suomen Turun toimituksessa. Hän toimi Suomen ylioppilaskuntien liiton hallituksen varapuheenjohtajana 1963–1965 ja Turun yliopiston ylioppilaskunnan pääsihteerinä 1964–1967 sekä oli yliopiston opintoasiainsihteerinä 1968.


title: Tapio Siikala

text: Siikala oli Kemissä ilmestyneen Pohjolan Sanomien toimittaja 1970–1971, toimituspäällikkö 1971–1972 ja päätoimittaja isänsä jälkeen 1972–1980. Hän oli Kemin kaupunginvaltuuston jäsen ja toimi Keskustan Lehtimiehet ry:n puheenjohtajana, Keskustapuolueen puoluehallituksen jäsen sekä myöhemmin Maaseudun Sivistysliiton puheenjohtaja. Siikala oli vuodesta 1980 Yleisradion johtokunnan jäsen, vuosina 1980–1989 TV2:n johtaja, vuosina 1990–1994 alue- ja uutisjohtaja sekä vuodesta 1994 Yleisradion radiotoimialan johtaja ja yhtiön varatoimitusjohtaja. Siikala jäi eläkkeelle vuonna 2001.


title: Tapio Siikala

text: Vuonna 1993 sananvapautensa kaventumisesta huolestunut Yleisradion Radiomafian toimittaja Ruben Stiller kutsui radiotoiminnan johtajaksi tulossa ollutta Siikalaa ”kökkötraktoriksi”. Stiller sai kolmen kuukauden esiintymiskiellon, ja hänen rikottuaan kieltoa hänet erotettiin Yleisradiosta. Hän palasi Yleisradioon vuonna 2009 tekemään "Pressiklubi"-ohjelmaa.


title: Tapio Siikala

text: Siikala on ollut naimisissa vuodesta 1964 lääketieteen lisensiaatti ja kirjailija Lea Helinä Kivijärven (Helinä Siikala) kanssa. Tapio Siikalan vanhempi veli oli ylijohtaja ja keskustapolitiikko Kalervo Siikala.


title: Luettelo televisiosarjan Viidakon Ykä jaksoista

text: Tämä on luettelo televisiosarjan Viidakon Ykä jaksoista.


title: The Square

text: The Square on vuonna 2017 ensi-iltansa saanut ruotsalainen satiirinen draamaelokuva, jonka on ohjannut Ruben Östlund. "The Square" pilkkaa taidemaailmaa ja epärehellistä taidepuhetta satiirin keinoin, ja taiteilija pohtii siinä omia arvojaan ja moraaliaan.


title: The Square

text: Elokuvan päähenkilö Christian (Claes Bang) on tukholmalainen nykytaiteen museon johtaja. Ohjaaja Östlund sanoo haluavansa kyseenalaistaa elokuvan avulla taidekentän rituaaleja, sillä hänen mielestään moni taiteilija vain esittää taiteilijaa, mutta pinnan alla ei ole mitään. Arvostelun kohteena ovat myös viestimet, joita Östlundin elokuvassa kiinnostavat vain kohut.


title: The Square

text: "The Square" sai ensi-iltansa 20. toukokuuta 2017 Cannesin elokuvajuhlilla, jossa se voitti Kultainen palmu -palkinnon. Suomen arvostelijoiden liitto valitsi elokuvan vuoden 2017 parhaaksi ensi-iltaelokuvaksi. Elokuva sai parhaan vieraskielisen elokuvan Oscar- ja Golden Globe -ehdokkuudet.


title: Square

text: Square voi tarkoittaa muun muassa seuraavia:


title: Shift (täsmennyssivu)

text: Shift voi tarkoittaa jotain seuraavista:


title: Apinatapaus

text: Apinatapaus ("Inherit the Wind") on yhdysvaltalainen palkittu televisioelokuva vuodelta 1999. Se kertoo oikeudenkäynnistä, jossa nuori opettaja John Scopes tuomittiin 100 dollarin sakkoihin tämän uhmattua kieltoa, jonka mukaan evoluutioteoriaa ei saanut opettaa koulussa.


title: Apinatapaus

text: Samasta aiheesta on tehty näytelmä, elokuva joka sai suomenkielisen nimen Joka tuuleen kylvää ja sen kaksi televisiosovitusta.


title: Apinatapaus

text: Jack Lemmon palkittiin pääosastaan Golden Globe 2000-gaalassa.


title: Erkki Kivimäki (diplomaatti)

text: Erkki Juhani Kivimäki (23. toukokuuta 1936 Varkaus – 1. toukokuuta 2017 Hattula) oli suomalainen diplomaatti.


title: Erkki Kivimäki (diplomaatti)

text: Koulutukseltaan hän oli lainopin kandidaatti


title: Erkki Kivimäki (diplomaatti)

text: Hän toimi suurlähettiläänä Suomen suurlähetystössä Argentiinassa Buenos Airesissa 1996–2001. Aiemmin hän oli suurlähettiläänä Venezuelassa Caracasissa ja Managuassa Nicaraguassa 1980–1985. Virkauralla ulkoministeriössä ulkomaanposteina myös Tukholma, Madrid, Washington ja Länsi-Berliini (muurin murtumisen aikaan). 1970-luvulla hän oli ulkoministeriön edustajana mukana laatimassa kriteerejä Vietnamin pakolaisten valintaan. Myöhemmin ulkoministeriön edustajana mukana pohjoismaisessa yhteistyössä. Eläkkeellä kommentoi ahkerasti niin ulkomaiden kuin kotimaan politiikkaa nimimerkillä OPS (= oikeistopuolueiden sanomat).


title: Tverinkarjalaisten ystävät

text: Tverinkarjalaisten ystävät ry on suomalainen ystävyysseura, jonka tehtävänä on edistää tverinkarjalaisten kielen ja kulttuurin säilymistä ja kehittämistä.


title: Tverinkarjalaisten ystävät

text: Tverinkarjalaisten ystvät ry:n suunnittelukokous pidettiin syksyllä 1993 akateemikko Pertti Virtarannan aloitteesta ja yhdistys perustettiin tammikuussa 1994.


title: Tverinkarjalaisten ystävät

text: Tverinkarjalaisten ystävien puheenjohtajana toimi ensimmäiset 15 vuotta Erkki Hatakka. Vuodesta 2010 puheenjohtajaksi valittiin Tapio Mustonen ja vuonna 2014 Kalevi Rajala. Vuodesta 2015 puheenjohtajana on toiminut Ari Burtsoff.


title: Tverinkarjalaisten ystävät

text: Yhdistyksen perustamasta Pertti ja Helmi Virtarannan rahastosta myönnetään vuosittain stipendejä tverinkarjalaisille opiskelijoille. Oppikirjojen julkaisemista on tuettu taloudellisesti.


title: Ivan Iljitšin kuolema

text: Ivan Iljitšin kuolema (ven. Смерть Ивана Ильича, "Smert Ivana Iljitša") on venäläisen kirjailijan Leo Tolstoin pienoisromaani, joka ilmestyi vuonna 1886. Se kuvaa venäläisen virkamiehen sairastumista ja kuolemaa.


title: Ivan Iljitšin kuolema

text: Teoksen on suomentanut ensimmäisen kerran Juhani Konkka vuonna 1963 (kokoomateoksessa "Valitut kertomukset II osa") ja uudelleen Eero Balk 2001.


title: Brandon Montour

text: Brandon Montour (s. 11. huhtikuuta 1994 Ohsweken, Ontario, Kanada) on kanadalainen jääkiekkoilija, joka edustaa Anaheim Ducksin organisaatiota. Hän on Ducksin toisen kierroksen varaus . Pelipaikaltaan Montour on puolustaja.


title: Brandon Montour

text: Montour varattiin vuonna 2013 USHL-joukkue Waterloo Black Hawksiin. Hän liittyi joukkueeseen kaudeksi 2013–2014. Tulokaskaudellaan hän pelasi 60 ottelua, joissa teki tehot 14+48=62. Pudotuspelien 12 ottelussa hän teki kuusi maalia sekä kymmenen syöttöpistettä. Hän oli USHL:n eniten syöttö- ja tehopisteitä tehnyt puolustaja. Hänet myös valittiin kauden parhaaksi kenttäpelaajaksi. Kauden 2014–2015 Montour aloitti Black Hawksissa pelaten 17 ottelua ennen siirtymistään kesken kauden yliopistosarja NCAA:han, jossa hän pelasi 21 ottelua.


title: Brandon Montour

text: Maaliskuussa 2015 Montour teki kolmivuotisen tulokassopimuksen hänet toisella kierroksella varanneen Anaheim Ducksin kanssa. Loppukauden 2014–2015 hän pelasi Ducksin AHL-farmijoukkue Norfolk Admiralsissa. 14 pelaamassaan ottelussa Montour teki yhden maalin sekä yhdeksän syöttöpistettä.


title: Brandon Montour

text: Ensimmäisen kokonaisen ammattilaiskautensa, 2015–2016, Montour pelasi Ducksin uudessa farmijoukkueessa San Diego Gullsissa, jota hän edusti 68 runkosarjaottelussa. Niissä hän teki 57 tehopistettä. Yhdeksässä pudotuspeliottelussa hänelle kertyi viisi syöttöpistettä. Kauden päätteeksi hänet valittiin AHL:n ensimmäiseen tähdistökentälliseen, jonka lisäksi hän oli eniten syöttöpisteitä kerännyt puolustaja sekä marraskuun kuukauden tulokas.


title: Brandon Montour

text: Montour lähetettiin harjoitusleirin jälkeen Gullsiin, jossa hän aloitti kauden 2016–2017. Hän ehti pelata 25 ottelua ennen kuin hänet nostettiin ensimmäistä kertaa NHL-kokoonpanoon.


title: Aeroflotin lento 8381

text: Aeroflotin lento 8381 oli Aeroflotin reittilento Tallinnasta Lvivin kautta Kišinjoviin. Lennolla 3. toukokuuta 1985 käytetty Tupolev Tu-134A törmäsi Lvivistä Moskovaan matkalla olleeseen Neuvostoliiton ilmavoimien Antonov An-26 -kuljetuskoneeseen lähestyessään Lviviä. Kaikki 79 Tu-134:ssä ollutta ja 15 An-26:ssa ollutta kuolivat törmäyksessä.


title: Aeroflotin lento 8381

text: Tutkintakomissio totesi, että onnettomuus aiheutui lennonjohtajan virheestä. Kokematon lennonjohtaja ei kertonut koneiden miehistöille liikennetilanteesta, ei seurannut koneita tutkanäytöllä eikä varmistanut riittävää turvaetäisyyttä niiden välille.


title: Loch-luokka (fregatti)

text: Loch-luokka oli toisen maailmansodan lopulla Britannian kuninkaalliselle laivastolle valmistettu sukellusveneidentorjuntafregattiluokka.


title: Loch-luokka (fregatti)

text: Alusten suunnittelu perustui River-luokan fregattien rungolle, jonka merikelpoisuutta oli parannettu. Samalla oli pyritty massatuotantoon.


title: Loch-luokka (fregatti)

text: Kaikkiaan aluksia tilattiin 110 kappaletta. Näistä 28 valmistui vuodesta 1944 alkaen fregatteina, jotka otettiin palvelukseen. Kaksi muutettiin jo valmistamisen aikana rannikkojoukkojen emäaluksiksi, jolloin ne nimettiin "HMS Derby Haveniksi" ja "HMS Woodbridge Haveniksi". Koska vuonna 1944 alusten ilmatorjuntakyvyn tarve lisääntyi Tyynenmeren laivastossa niin 26 alusta päätettiin muuttaa ilmatorjuntafregateiksi. Nämä alukset muodostivat Bay-luokan ja nimettiin luokkaan sopivin nimin. Loppujen 54 luokkaan suunnitellun aluksen tilaukset peruutettiin vuonna 1945.


title: Loch-luokka (fregatti)

text: Valmistuneista Loch-luokan aluksista kolme toimitettiin 1943 Kanadalle, joka liitti ne laivastoonsa, alusten kuitenkin säilyttäessä nimensä ja ne palautettiin sotatoimien päätyttyä. Samoin kolme alusta toimitettiin Etelä-Afrikan laivastolle, joka nimesi alukset uudelleen. Vuonna 1948 kuusi alusta, joista kaksi oli palvellut sodan aikana Kanadassa, luovutettiin Uuden-Seelannin laivastolle. Korean sodan aikana luokan aluksia palautettiin palvelukseen ja ne siirrettiin Välimerelle, mistä Ch-luokan hävittäjiä siirtyi sotatoimialueelle. Vuonna 1964 "HMS Loch Insh" luovutettiin Malesialle.


title: Logan Shaw

text: Logan Shaw (s. 5. lokakuuta 1992 Glace Bay, Nova Scotia, Kanada) on kanadalainen jääkiekkoilija, joka edustaa Winnipeg Jetsin organisaatiota. Hän on Florida Panthersin kolmannen kierroksen varaus . Pelipaikaltaan hän on oikea laitahyökkääjä.


title: Logan Shaw

text: Shaw varattiin 12. pelaajana Cape Breton Screaming Eaglesiin vuoden 2008 CHL:n varaustilaisuudessa. Hän liittyi joukkueeseen kaudeksi 2008–2009. Tulokaskaudellaan hän pelasi 49 ottelua, joissa teki viisi maalia sekä kolme syöttöpistettä. Kahdeksassa pudotuspeliottelussa hän jäi pisteittä. Seuraavalla kaudella hän pelasi 67 ottelua tehden 24 tehopistettä ja kaudella 2010–2011 68 ottelua tehoilla 26+20=46.


title: Logan Shaw

text: Kauden 2011–2012 Shaw aloitti Screaming Eaglesissa pelaten 37 ottelua, joissa hän teki tehot 14+12=26. Kesken kauden hänet kaupattiin Québec Rempartsiin, jossa hän ehti pelata 23 runkosarjaottelua. Pudotuspelien 11 ottelussa hän teki kuusi maalia sekä viisi syöttöpistettä. Kaudella 2012–2013 Shaw toimi Rempartsin varakapteenina pelaamissaan 67 ottelussa. Hän teki niissä tehot 26+42=68. 11 Pudotuspeliottelussa syntyi kahdeksan tehopistettä.


title: Logan Shaw

text: Huhtikuussa 2013 Shaw solmi tulokassopimuksen hänet varanneen Florida Panthersin kanssa. Hän pelasi ensimmäisen ammattilaiskautensa 2013–2014 suurimmaksi osaksi Panthersin AHL-farmiseura San Antonio Rampagessa. 46 AHL-ottelun lisäksi hän pelasi 20 pelin ajan ECHL:ssä Cincinnati Cyclonesin joukkueessa. Pudotuspeleissä hän pelasi Cyclonesissa 24 ottelua tehden viisi maalia sekä yhden syöttöpisteen.


title: Logan Shaw

text: Kauden 2014–2015 Shaw pelasi kokonaisuudessaan Rampagessa, jossa hän pelasi 69 runkosarjaottelua tehden tehot 13+12=25. Kauden 2015–2016 hän aloitti AHL:ssä, josta hänet nostettiin ensimmäistä kertaa NHL-kokoonpanoon lokakuun lopulla. Tulokaskaudellaan Shaw pelasi NHL:ssä 53 runkosarjaottelua, joissa hän teki viisi maalia ja kaksi syöttöpistettä. Lisäksi hän pelasi kolme pudotuspeliottelua.


title: Logan Shaw

text: Harjoitusleirin jälkeen Shaw lähetettiin aloittamaan kautta 2016–2017 Panthersin farmijoukkue Springfield Thunderbirdsissä. Marraskuussa Panthers kauppasi Shawin Anaheim Ducksiin vaihdossa Michael Sgarbossaan.


title: Dorothy Dandridge (elokuva)

text: Dorothy Dandridge (englanniksi "Introducing Dorothy Dandridge", Suomen televisiossa esitetty myös nimellä Saanko esitellä: Dorothy Dandridge on yhdysvaltalainen elokuva vuodelta 1999. Se kertoo näyttelijä Dorothy Dandridgen elämästä. Se tarkastelee myös rasismia 1950-luvun Yhdysvalloissa.


title: Dorothy Dandridge (elokuva)

text: Halle Berry sai elokuvan naispääosasta Emmy- ja Golden Globe-palkinnot. Myös Klaus Maria Brandauer sekä elokuva itse olivat Golden Globe -ehdokkaina. Elokuva sai neljä muuta Emmyä.


title: Matthew Benning

text: Matthew Benning (s. 25. toukokuuta 1994 Edmonton, Alberta, Kanada) on kanadalainen jääkiekkoilija, joka edustaa NHL-seura Edmonton Oilersia. Hän on Boston Bruinsin kuudennen kierroksen varaus . Pelipaikaltaan Benning on puolustaja.


title: Matthew Benning

text: Benningin isä Brian Benning pelasi oman uransa aikana NHL:ssän yli 500 ottelua.


title: Matthew Benning

text: Benning varattiin CHL:n varaustilaisuudessa Kootenay Icen joukkueeseen toisella kierroksella vuonna 2009 sekä USHL:n varaustilaisuudessa Dubuque Fighting Saintsiin vuonna 2012. Kaudella 2012–2013 hän siirtyi Fighting Saitsiin, jossa teki 57 runkosarjaottelussa tehot 10+16=26. Lisäksi hän pelasi 11 pudotuspeliottelua, joissa teki yhden maalin sekä yhden syöttöpisteen.


title: Matthew Benning

text: Kaudeksi 2013–2014 Benning siirtyi Fighting Saintsista yliopistosarja NCAA:han Northeastern Universityn joukkueeseen. Tulokaskaudellaan hän pelasi 33 ottelua tehden kolme maalia sekä kymmenen syöttöpistettä. Toisena vuotenaan Benning sai tilastoihinsa 36 ottelussa 24 syöttöpistettä.


title: Matthew Benning

text: Kausi 2015–2016 oli Benningin viimeinen yliopistosarjassa. Hän toimi joukkueen varakapteenina 41 ottelussa, joissa hän teki tehot 6+13=19 sekä keräsi 37 rangaistusminuuttia. Northeastern voitti kauden päätteeksi mestaruuden.


title: Matthew Benning

text: Elokuussa 2016 Benning teki kaksivuotisen tulokassopimuksen Edmonton Oilersin kanssa. Hänet lähetettiin harjoitusleirin jälkeen AHL:ään farmijoukkue Bakersfield Condorsiin, mutta nostettiin NHL-kokoonpanoon tekemään debyyttiään jo 2. marraskuuta 2016. Tulokaskautensa aikana Benning pelasi Oilersin paidassa 62 NHL:n runkosarjaottelua, joissa teki tehot 3+12=15. Lisäksi hän keräsi 29 rangaistusminuuttia. 12 pudotuspeliottelussa Benning sai tilastoihinsa kolme syöttöpistettä sekä 12 rangaistusminuuttia.


title: Drake Caggiula

text: Drake Caggiula (s. 20. kesäkuuta 1994 Whitby, Ontario, Kanada) on kanadalainen jääkiekkoilija, joka edustaa NHL-seura Edmonton Oilersia.


title: Drake Caggiula

text: Caggiula liittyi kaudeksi 2012–2013 yliopistosarja NCAA:han Pohjois-Dakotan yliopiston joukkueeseen. Tulokaskaudellaan hän pelasi 39 ottelua tehden niissä tehot 8+8=16. Toisella ja kolmannella kaudellaan hän pelasi molemmilla 42 ottelua. Viimeisellä yliopistokaudellaan 2014–2016 Caggiula teki 39 pelaamassaan ottelussa tehot 25+26=51.


title: Drake Caggiula

text: Toukokuussa 2016 Caggiula teki kaksivuotisen tulokassopimuksen Edmonton Oilersin kanssa. Ensimmäisellä ammattilaiskaudellaan hän pelasi Oilersin paidassa 60 runkosarjaottelua tehden tehot 7+11=18. Lisäksi 13 pudotuspeliottelussa hän teki kolme maalia sekä sai 25 rangaistusminuuttia.


title: Nationalencyklopedin

text: Nationalencyklopedin, lyhennettynä NE, on ruotsinkielinen tietosanakirja. Kirjan painettu versio käsittää 172 000 artikkelia jaettuna 20 osaan; Internet-versio käsitti kesäkuussa 2005 260 000 artikkelia.


title: Ryöstö päivänvalossa

text: Ryöstö päivänvalossa () on brittiläinen rikosdraama-televisiosarja, josta on tuotettu kaksi tuotantokautta, yhteensä 8 jaksoa. Brittiläinen televisiokanava ITV esitti sarjan ensimmäisen kauden jakson 9. syyskuuta 1999 ja sarjan toisen tuotantokauden esittäminen alkoi marraskuussa 2000. Suomessa sarjaa esitti MTV3.


title: Ryöstö päivänvalossa

text: Sarja kertoo neljästä perheellisestä kotiäidistä Kathy Lawrencesta (Michelle Collins), Carol Murphysta (Lesley Sharp), Val McArdlesesta (Geraldine Somerville) ja Paula Sullivanista (Emily Woof), jotka päätyvät rikollisuuksiin kampaillessaan taloudellisissa ongelmissa rahojen ollessa vähissä.


title: Libu

text: Libu (R'bw, Ribou, Labu) oli muinaisen Libyan heimo, josta nykyinen nimi Libya on peräisin, he olivat alkuperätään berberejä.


title: Libu

text: Heidän asumisensa muinaisessa Libyassa on vahvistettu oikeaksi ensimmäisenä Egyptin uuden valtakunnan aikakaudella, varsinkin 19. ja 20. dynastian ajalta. Varhaisin maininta heistä on Ramses II:n merkintä, jossa nimi esiintyy ilman vokaaleja egyptiläisellä kirjoituksella. Nimi Libu kirjoitetaan LBW tai RBW Egyptin hieroglyfeissä. Suuressa Karnakin kirjoituksessa Merenptah kuvaa vihollisuuksien syttymisestä Egyptin ja Libyan välillä ja kuinka libyalaiset kukistettiin. Ramses III kukisti libyalaiset 5. hallitusvuotenaan, mutta kuusi vuotta myöhemmin Libut liittyivät Meshweshin kanssa ja hyökkäsivät Niilin suistoon. "Libu" näkyy etnisenä nimenä Merenptahin steelassa.


title: Libu

text: Tämän nimen "Libu" on ottanut käyttöönsä Kyrenaikan kreikkalaiset, jotka asuivat yhdessä heidän kanssaan. Maantieteellisesti, tämän heimon nimi hyväksyttiin tarkoittamaan ”Kyrenaikaa” sekä luoteis-Afrikaa yleisemminkin.


title: Libu

text: Uus-Puunilaisissa merkinnöissä "Libu" kirjoitettiin Lby (maskuliininen muoto) ja Lbt (feminiininen muoto).


title: Libu

text: ”Libun suuret päälliöt” kukoistivat Libun valtakunnassa läntisessä Niilin suisto-alueella, jossakin vaiheessa Egyptin 22. dynastian aikana. He muodostivat pian oman dynastian ja heillä oli usein alaisinaan paikallisia ”Meshweshin päälliköitä”. Libun dynastia huipentui päällikkö Tefnakthiin, joka oli sekä ”suuri Libun päällillö” että ”Meshweshin päällikkö” ja myöhemmin hän vaati itselleen faraon asemaa 24. dynastian perustajana.


title: Meryl Streepin filmografia

text: Tämä on luettelo Meryl Streepin filmografiasta ja teatteriesiintymisistä.


title: Nacional Records

text: Nacional Records on yhdysvaltalainen levy-yhtiö, jonka pääkonttori sijaitsee Los Angelesissa, Kaliforniassa. Artistit ja yhtyeet kuten Manu Chao, Nortec Collective, Aterciopelados, Los Fabulosos Cadillacs, Tom Tom Club ja Ana Tijoux ovat levy-yhtiöllä.


title: Rahajärvi (Inari)

text: Rahajärvi eli on Lapissa Inarissa sijaitseva järvi.


title: Rahajärvi (Inari)

text: Järven pinta-ala on 2 210 hehtaaria eli 22,1 km². Se on 10,4 kilometriä pitkä ja 7,3 kilometriä leveä. Järvi on kaksiosainen ja sen järvialtaita yhdistää Salmiapaja, jonka kapein kohta Rahajärvenasalmi on alle 500 metriä leveä. Eteläistä osaa kutsutaan Pikku Rahajärveksi. Siitä työntyy kaakkoon Kuosnavuono () ja luoteeseen Aunionlahti (). Pohjoisosassa työntyy kaakkoon pitkä Kaijanvuono.


title: Rahajärvi (Inari)

text: Järvessä on 38 saarta. Keskellä pohjoisosaa sijaitsee 350 metriä pitkä Kenkisaari, jossa on kämppä. Luoteessa sijaitsevalla Aittasaari on autio. Useimmat saaret ovat nimettömiä ja varsin pieniä.


title: Rahajärvi (Inari)

text: Järven rantaviivan pituus on 74,5 kilometriä. Rannat ovat pääasiassa metsämaata, jossa suota on vain nimeksi. Järvi on lähes autio. Kirakkakönkään ohittavan vesivoimalaitoksen patorakennelmien lähellä on muutamia rakennuksia. Aunionlahden Aunionperällä, Uulahden länsirannalla ja Kaunisniemen kärjessä on vapaa-ajan asuntoja. Kirakkajoen suussa on vuokrakämppä. Kaijanvuonnon pohjukassa sijaitsee aallonmurtajan takana venesatama ja sen rannassa on laavu. Sinne johtaa maantie Inarista. Järven laskujoen vieressä sijaitsee Kirakkakönkään voimalaitos.


title: Rahajärvi (Inari)

text: Järvi kuuluu Paatsjoen vesistössä (vesistöaluetunnus 71) Kirakkajoen valuma-alueeseen (71.6), johon Rahajärven alue (71.61) kuuluu. Pikku Rahajärven Joutavalahteen laskee Kirakkajoki, joka on Kirakkajoen alueen (71.62) pääjoki. Ronkajoki () laskee Aunionperään ja se on Kutujärven valuma-alueen pääjoki. Rahajärven laskujoki on 600 metriä pitkä Kirakkaköngäs (), joka laskee Inarinjärven järvenosaan Ukonjärveen (). Järven lähialueeseen sisältyy lähes 30 yli hehtaarin kokoista järveä tai lampea. Niistä huomattavimmat ovat Mukkajärvi (43 ha), Matala Harrijärvi (25 ha) ja Syvä Harrijärvi (14 ha).


title: Dan Auerbach

text: Daniel Quine ”Dan” Auerbach (s. 14. toukokuuta 1979) on yhdysvaltalainen muusikko ja tuottaja, joka tunnetaan ehkä parhaiten ohiolaisen bluesrock-yhtyeen The Black Keysin kitaristina ja laulajana.


title: Gary Clark Jr.

text: Gary Lee Clark Jr. (s. 15. helmikuuta 1984) on yhdysvaltalainen muusikko Austinista, Texasista. Clark on esiintynyt lavalla rock and rollin legendojen kuten Eric Claptonin, B. B. Kingin ja The Rolling Stonesin kanssa. Hänet tunnetaan ehkä parhaiten yhdistelmästään bluesia, rockia ja soulia, jossa on hip hopin vaikutteita. Clarkin tavaramerkkejä ovat hänen särötetty kitaran äänensä, improvisaation käyttö sekä pehmeä laulutyyli.


title: Max Stiepl

text: Maximilan "Max" Stiepl (23. maaliskuuta 1914 Wien – 27. elokuuta 1992) oli itävaltalainen pikaluistelija, joka Itävallan Saksaan liittämisen jälkeen edusti Saksaa.


title: Max Stiepl

text: Max Stiepl osallistui 1930-luvulla kaikkiaan 12 kertaa niin MM- kuin EM-kisoihin vuodesta 1934 lähtien. Heti ensimmäisissä EM-kisoissaan 1934 Hamarissa hän otti yhteispisteissä hopeaa ja teki 5 000 metrillä uuden maailmanennätyksen. Saman vuoden MM-kisoissa hän sijoittui neljänneksi. Sen jälkeisissä EM- ja MM-kisoissa Stiepl oli kaikissa 10 parhaan joukossa. Parhaimmaksi saavutukseksi muodostui Oslon vuoden 1937 MM-kisojen yhteispisteiden pronssi.


title: Max Stiepl

text: Olympiakisoihin Stiepl osallistui Garmisch-Partenkirchenissä 1936. Hän luisteli kolme pisintä matkaa sijoittuen 1 500 metrillä ja 5 000 metrillä viidenneksi ja 10 000 metrillä hän saavutti pronssia.


title: Max Stiepl

text: Max Stiepl jatkoi pikaluistelu-uraansa maailmansodan jälkeen uudelleenitsenäistyneen Itävallan väreissä. St. Mortzin vuoden 1948 olympialaisissa hän ei enää ollut huippukunnossa, jota osoittaa sijoitukset: 1 500 metrillä 38., 5 000 metrillä 24. ja 10 000 metrillä 10. Viimeisen kerran hän edusti maataan vuoden 1951 MM-kisoissa. Maansa mestaruuden Stipel voitti kaikkiaan 10 kertaa vuosina 1934-1938, 1943, 1947-1950. Itävallan "Anschlussin" jälkeen hän edusti Saksaa ja sijoittui kolme kertaa toiseksi Saksan mestaruuskilpailuissa. Kovin kotimainen kilpakumppani ennen sotia Stieplille oli Karl Wazulek.


title: Cotton Tree

text: Cotton Tree, joka on amazoninkapokkipuu, on Sierra Leonen pääkaupungin Freetownin historiallinen symboli. Legendan mukaan Cotton Tree sai tärkeän merkityksen vuonna 1792, kun ryhmä Britannian puolella Yhdysvaltain vapaussodan aikana taistelleita entisiä afroamerikkalaisia orjia asettui nykyisen Freetownin alueelle 11. maaliskuuta 1792.


title: Siren (pelisarja)

text: Siren on japanilainen selviytymiskauhupelien sarja, jonka on kehittänyt Project Siren.